**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 6 Μαρτίου 2018, ημέρα Τρίτη και ώρα 14.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου και Αντιπροέδρου αυτής, κυρίας Χαράς Καφαντάρη και Ευαγγελίας (Εύης) Καρακώστα, αντίστοιχα, με θέμα ημερήσιας διάταξης: «Ενημέρωση από τον Υπουργό Αγροτικής Ανάπτυξης και Τροφίμων, κ. Ευάγγελο Αποστόλου, σύμφωνα με το άρθρο 36 παρ. 5 του Κ.τ.Β., σχετικά με τις εξελίξεις που λαμβάνουν χώρα αυτή την περίοδο στην Ευρωπαϊκή Επιτροπή στο ζήτημα που αφορά τη μετά το 2020 Κοινή Αγροτική Πολιτική (ΚΑΠ)».

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Ευάγγελος Αποστόλου, ο Γενικός Γραμματέας Αγροτικής Πολιτικής και Διαχείρισης Κοινοτικών Πόρων, κ. Χαράλαμπος Κασίμης, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Γκαρά Αναστασία, Δημαράς Γεώργιος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Κωστοπαναγιώτου Ηλίας, Ριζούλης Ανδρέας, Συρμαλένιος Νικόλαος, Τελιγιορίδου Ολυμπία, Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος - Δημήτριος, Κωνσταντινόπουλος Οδυσσέας, Τζελέπης Μιχαήλ, Παναγιώταρος Ηλίας, Σαχινίδης Ιωάννης, Τάσσος Σταύρος, Λαμπρούλης Γεώργιος, Μωραΐτης Νικόλαος, Γεωργιάδης Μάριος, Αμυράς Γεώργιος και Μίχος Νικόλαος.

ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής): Στη σημερινή ημερήσια διάταξη, έχουμε την ενημέρωση από τον Υπουργό Αγροτικής Ανάπτυξης και Τροφίμων, κ. Ευάγγελο Αποστόλου, σύμφωνα με το άρθρο 36 παρ. 5 του Κ.τ.Β., σχετικά με τις εξελίξεις που λαμβάνουν χώρα αυτή την περίοδο στην Ευρωπαϊκή Επιτροπή στο ζήτημα που αφορά τη μετά το 2020 Κοινή Αγροτική Πολιτική (ΚΑΠ). Τον λόγο έχει ο κ. Υπουργός.

ΙΩΑΝΝΗΣ ΑΝΤΩΝΙΑΔΗΣ: Κύριε Υπουργέ, αυτά θα μας τα στείλετε και γραπτώς;

ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής): Έχει στείλει ενημερωτικό σημείωμα ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Καταρχάς, νομίζω, πως όλοι πρέπει να έχετε πάρει από χθες το πρωί στα e-mails σας δύο βασικά κείμενα. Το ένα είναι η πρόταση της Ευρωπαϊκής Επιτροπής πάνω στο θέμα της αναθεώρησης της ΚΑΠ μετά το 2020 και ένα που έχει τις βασικές θέσεις του Υπουργείου, όπως, έχουν ήδη κατατεθεί στη σχετική συζήτηση. Άρα, λοιπόν, μια πρώτη δυνατότητα ενημέρωσης, νομίζω, πως είχατε για να υπάρξει μια συζήτηση και να «βγάλει» και κάτι που χρειαζόμαστε ιδιαίτερα αυτή την περίοδο.

Όπως και σε προηγούμενες συζητήσεις που έχουμε κάνει, έχει μπει από πλευράς των κομμάτων της αντιπολίτευσης, η θέληση να ανταποκριθούμε σε μια συζήτηση πάνω στα θέματα της Κοινής Αγροτικής Πολιτικής, ανταποκρινόμαστε, σε μια ώρα θα έλεγα, που είναι πολύ θετικό και σωστό να δούμε, πως και τα υπόλοιπα κόμματα, οι υπόλοιπες πολιτικές δυνάμεις, αντιμετωπίζουν το συγκεκριμένο ζήτημα.

Η συζήτηση, βέβαια, στα πλαίσια του Συμβουλίου Υπουργών έχει ήδη ξεκινήσει, θα σας έλεγα εδώ και δύο χρόνια, όμως, τώρα βρισκόμαστε στην πιο κρίσιμη στιγμή, γιατί πλέον συγκεκριμενοποιούνται μερικά ζητήματα που είναι πάρα πολύ σοβαρά και για τη χώρα μας, αλλά και γενικότερα για την πορεία της Κοινής Αγροτικής Πολιτικής.

Υπάρχουν, καταρχήν, δύο σοβαρά ζητήματα που έχουν αναδειχθεί. Το ένα είναι η περικοπή του προϋπολογισμού της Κοινής Αγροτικής Πολιτικής και το άλλο που και αυτό θα έλεγα είναι πιο δύσκολο από το προηγούμενο η εξομοίωση, κατά κάποιο τρόπο, των άμεσων ενισχύσεων μεταξύ των κρατών - μελών.

Εμείς, βεβαίως, παράλληλα με τις συζητήσεις προσπαθούμε να δημιουργήσουμε αυτές τις συμμαχίες που θα μας δώσουν την δυνατότητα, την κρίσιμη στιγμή, να υπηρετήσουμε όσο γίνεται καλύτερα μερικούς βασικούς στόχους. Ο πρώτος στόχος είναι να μειωθεί ο προϋπολογισμός της Κοινής Αγροτικής Πολιτικής. Νομίζω ότι παρακολουθείτε τις συζητήσεις που γίνονται σε επίπεδο Ευρωπαϊκής Επιτροπής, ήδη υπάρχει μια πρώτη προσέγγιση από την πλευράς του Προέδρου της Κομισιόν, του κ. Γιούνκερ, που μιλάει για μια περικοπή της τάξης του 30%. Υπάρχουν πολλά σενάρια που αυτή την ώρα μπαίνουν στη σχετική συζήτηση.

Ένα σενάριο που το υποστηρίζουμε εμείς και άλλες χώρες, δεν αποδέχεται τη μείωση ούτε κατά ένα ευρώ του ποσού που θα αντιστοιχεί στην Κοινή Αγροτική Πολιτική της επόμενης περιόδου. Υπάρχουν άλλες προτάσεις που μιλάνε για 15% και άλλες που μιλάνε για 5%. Το ζήτημα είναι ανοιχτό για την συγκεκριμένη περίπτωση. Ένα δεύτερο είναι αυτό που σας είπα και αφορά στη σύγκριση των ενισχύσεων, με βάση μια παράμετρο που έχει μπει και λέγεται «στρεμματική ενίσχυση». Σε μια τέτοια περίπτωση έχουμε τεράστιο πρόβλημα γιατί είμαστε από τις χώρες που οι ενισχύσεις ανά στρέμμα είναι από τις υψηλότερες σε επίπεδο Ε.Ε., δηλαδή πάνω από 500 € το εκτάριο, όταν αντίστοιχα ο μέσος όρος είναι σχεδόν στη μέση. Εκεί, είναι ένα θέμα.

Το άλλο θέμα έχει σχέση με την ιδέα που έχει «πέσει» για συγχρηματοδότηση των άμεσων ενισχύσεων, δηλαδή ουσιαστικά, να υπάρχει η δυνατότητα σε κάθε κράτος - μέλος να συμμετέχει με ίδιους πόρους σε αυτή τη χρηματοδότηση. Το τέταρτο είναι να διατηρηθεί η αρχιτεκτονική της Κοινής Αγροτικής Πολιτικής με τους δύο πυλώνες που έχει, δηλαδή, άμεσες ενισχύσεις και αγροτική ανάπτυξη. Πέμπτο, να υπάρξουν οι αναγκαίες μεταρρυθμίσεις που θα οδηγήσουν σε μια πιο δίκαιη και καλύτερη στόχευση στην κατανομή των ενισχύσεων. Σας ανέφερα πέντε σημεία, για τα οποία αυτή την ώρα γίνεται μια ολόκληρη συζήτηση.

Εμείς έχουμε καταστήσει σαφές ότι η Κοινή Αγροτική Πολιτική πρέπει οπωσδήποτε να έχει ως βασική στόχευση την στήριξη του αγροδιατροφικού τομέα, μέσα από τη σύνδεσή του με την ολοκληρωμένη ανάπτυξη της υπαίθρου. Έχουμε το αγροδιατροφικό κομμάτι που θέλουμε οπωσδήποτε να στηριχθεί, αλλά αυτό να συνδεθεί με την κοινωνική συνοχή όλης της υπαίθρου. Πίστη μας είναι και αυτό το λέμε διαρκώς ότι η αγροτική πολιτική πρέπει να παραμείνει μια ολοκληρωμένη κοινή πολιτική, να διατηρηθεί η σημερινή της αρχιτεκτονική, δηλαδή των δύο πυλώνων, γιατί πρόκειται για δύο πυλώνες που αλληλουπηρετούν τη βασική μας στόχευση. Οπωσδήποτε οι συγκεκριμένες ενισχύσεις να παραμείνουν τουλάχιστον στα ίδια επίπεδα, διότι διασφαλίζουν ένα μέρος του εισοδήματος των αγροτών της Ε.Ε. και θα έλεγα ότι λειτουργούν ως δίχτυ ασφαλείας απέναντι σε συχνούς εξωγενείς παράγοντες.

Επιπλέον, για λόγους μείωσης των διοικητικών βαρών, αυτό που ζητούμε εμείς, είναι να υπάρξει μια αποτελεσματικότερη διαχείριση και θα έλεγα αυτό που έχουμε ήδη αρχίσει να κάνουμε, να δούμε πώς θα γίνεται μεταξύ των δράσεων, αλληλοσυμπλήρωση των δράσεων και των μέτρων που υπηρετούν, γιατί έτσι μπορούμε, ουσιαστικά, να υπηρετήσουμε και τις πολιτικές που θέλουμε για το συγκεκριμένο χώρο.

Επιπλέον, να εστιαστούν σε μικρές και μεσαίες εκμεταλλεύσεις, ορεινών και μειονεκτικών περιοχών, ιδιαίτερα να εστιαστούν στους νέους που θέλουν να εισέλθουν στον τομέα ή και σε τομείς που το εισόδημα παραμένει χαμηλό και η διατήρησή του έχει ιδιαίτερη σημασία.

Εκεί, βεβαίως, να δούμε, κατά πόσον θα επιτύχουμε οι μεγάλες εκμεταλλεύσεις να αναλάβουν ένα βάρος σε σχέση με αυτό που είναι το ζητούμενο, να ενισχύσουμε τους μικρούς και μεσαίους αγρότες. Είναι ένα θέμα, το οποίο οπωσδήποτε πρέπει εμείς να το στηρίξουμε. Δηλαδή, θα έλεγα μια αναδιανεμητική πολιτική. Μη συγχέετε αυτό που σας λέω με δημοσιεύματα που είδατε, που αναφέρουν 20.000 κ.λπ.. Δεν έχει καμία σχέση. Είναι εντελώς διαφορετικά πράγματα.

Επίσης, να δούμε ιδιαίτερα αυτό που αφορά την προσπάθεια που γίνεται από μερικές χώρες να συνδεθούν οι ενισχύσεις με την εθνική συγχρηματοδότηση. Είμαστε κάθετα αντίθετοι, διότι αντιλαμβάνεστε ότι ανοίγει πλέον ο δρόμος προς την κατεύθυνση επανεθνικοποίησης των ενισχύσεων, πόσο μάλλον, όταν εμείς, ως χώρα δεν έχουμε και τη δημοσιονομική δυνατότητα να ανταποκριθούμε, αλλά και κυρίως είναι ζητούμενο για την κοινή αγροτική πολιτική, να παραμείνει τέτοια, ως κοινή πολιτική και κυρίως, να μπορεί να στηρίζει αυτά που έχει ως στόχο.

Το άλλο μεγάλο ζήτημα που μπαίνει, της εξωτερικής σύγκλισης, είναι πολύ σοβαρό και φαίνεται ότι δημιουργείται ένας όμιλος κρατών που το έχουν βάλει ως βασικό σημείο στις συζητήσεις. Από τη δική μας πλευρά, κυρίως περιμένουμε στο ότι ναι μεν είμαστε από τις χώρες που έχουμε τις υψηλότερες ενισχύσεις ανά στρέμμα, όμως ταυτόχρονα, είμαστε από τις χώρες που έχουμε τις χαμηλότερες ενισχύσεις ανά εκμετάλλευση.

Άρα, λοιπόν, ιδιαίτερα αυτό το κομμάτι στις συζητήσεις φάνηκε ότι απασχολεί και χώρες που εκ προδιάθεσης νομίζαμε ότι θα ήταν από την άλλη πλευρά. Φαίνεται ότι δημιουργείται, θα έλεγα, μια συμμαχία τέτοια που αυτό το ζήτημα της ενίσχυσης, ανά εκμετάλλευση, φαίνεται ότι βρίσκει απήχηση.

Άρα, λοιπόν, εμείς με ιδιαίτερη προσοχή, βάζοντας και άλλα θέματα που έχουν σχέση με το κόστος παραγωγής, πόσο μάλλον, όταν εμείς ως χώρα έχουμε βιώσει μια κρίση και βρισκόμαστε σε μια χρονική στιγμή που βγαίνουμε από την κρίση, άρα θέλουμε οπωσδήποτε τους συγκεκριμένους πόρους. Εξάλλου, νομίζω πως έχει γίνει πλέον αντιληπτό από το σύνολο του πολιτικού κόσμου και στη Δυτική Ευρώπη ότι ο αγροτικός χώρος αρχίζει να έχει πιο ουσιαστικό ρόλο γενικά στην ανάπτυξη των κρατών- μελών, πόσο μάλλον, ιδιαίτερα, των πιο αδύναμων.

Άρα, λοιπόν, εκεί θα δώσουμε, ένα ιδιαίτερο βάρος.

Σας έκανα μια γενική προσέγγιση, γιατί, βεβαίως, αυτό που πρέπει να γίνει κατανοητό, είναι ότι εμείς, έχοντας καταθέσει ένα εθνικό στρατηγικό σχέδιο για τον αγροτικό χώρο, έχουμε πάντα στο νου μας ότι η σταθερότητα της Κοινής Αγροτικής Πολιτικής είναι ένα από τα ζητούμενα και βεβαίως, δεν μπορούμε αυτές τις ιδιαιτερότητες, που έχουν τα κράτη-μέλη, να μην τις λάβουμε υπόψη. Σε καμία περίπτωση, όμως, δεν είναι δυνατόν να μπούμε σε μια συζήτηση, όπου σε εργαλεία, που έχουμε για τη στήριξη του αγροτικού χώρου - όπως η Κοινή Αγροτική Πολιτική - να κάνουμε εκπτώσεις.

Ένα άλλο ζήτημα, που συμφωνούμε με την Ευρωπαϊκή Επιτροπή - σε αυτά που σας είπα προηγουμένως - είναι, για παράδειγμα, ο πράσινος προσανατολισμός της Κοινής Αγροτικής Πολιτικής. Βεβαίως, συμφωνούμε, αλλά, εκεί, - για να μην μπω σε λεπτομέρειες - χρειάζονται μερικές απλουστεύσεις, -ιδιαίτερα στην κατανομή των ενισχύσεων, στην κανονιστική διαδικασία-, που, πολλές φορές, μας δημιουργούν προβλήματα. Όμως, για μας, Περιβαλλοντική και Οικονομική Κοινή Αγροτική Πολιτική είναι η βασική μας στόχευση. Και τα δύο θα πρέπει, οπωσδήποτε, να τα υπηρετήσουμε.

Επίσης, συμφωνούμε και είναι θετικό το ότι μας δόθηκε η δυνατότητα, μέσα από τις συνδεδεμένες ενισχύσεις, δηλαδή, ουσιαστικά, μεταφέροντας πόρους από τη βασική ενίσχυση ή και από άλλου είδους μέτρα και δράσεις, να μπορούμε να υπηρετήσουμε, αυτό που εμείς έχουμε ως βασική μας στόχευση.

Άρα, λοιπόν, προς το παρόν, κλείνω εδώ, - για να ανοίξουμε μετά τη συζήτηση - λέγοντας ότι αυτό το σημαντικό ρόλο που έπαιζε η Κοινή Αγροτική Πολιτική, δηλαδή της ενίσχυσης, της απασχόλησης και της κοινωνικής συνοχής της υπαίθρου, πρέπει οπωσδήποτε να τον υπηρετήσουμε. Και βεβαίως, μέσα από αυτό, μπορούμε να δούμε όλα τα επιμέρους στοιχεία, από την ηλικιακή ανανέωση του αγροτικού χώρου μέχρι τις φιλοπεριβαλλοντικές πολιτικές που πρέπει να ακολουθήσουμε.

Μένω σε αυτά, ώστε να έχει τη δυνατότητα να μιλήσει και ο Γενικός Γραμματέας. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε τον κύριο Υπουργό. Το λόγο έχει ο κ. Κασίμης, Γενικός Γραμματέας Αγροτικής Πολιτικής και Διαχείρισης Κοινοτικών Πόρων.

ΧΑΡΑΛΑΜΠΟΣ ΚΑΣΙΜΗΣ (Γενικός Γραμματέας Αγροτικής Πολιτικής και Διαχείρισης Κοινοτικών Πόρων): Ευχαριστώ, κυρία Πρόεδρε. Θα ήθελα να αναφέρω δύο πράγματα, εισαγωγικά, σε σχέση με αυτά που ανέφερε ο κ. Υπουργός.

Πρώτον, η χώρα μας είναι η τρίτη σε εισροή καθαρών πόρων από την Ε.Ε., μετά τη Ρουμανία και την Πολωνία. Αυτό είναι ενδεικτικό της σημασίας που έχουν, προφανώς, οι κοινοτικοί πόροι, αλλά το πιο ενδιαφέρον είναι, ότι αν δούμε την κατανομή των πόρων - μεταξύ των πόρων για την ΚΑΠ και των πόρων για τη συνοχή-, τα τελευταία χρόνια, η Κοινή Αγροτική Πολιτική (ΚΑΠ), αφορά το 50,2%, περίπου το 50%, των πόρων που εισρέουν στη χώρα, από τα κοινοτικά ταμεία. Και νομίζω ότι είναι καθήκον όλων μας να προστατεύσουμε, όχι μόνο για τον αγροτικό κόσμο, αλλά και για την εθνική οικονομία, τους πόρους αυτούς.

Θέλω να πω, ακόμα, αλλά δύο πράγματα, τα οποία, κατά την άποψή μου, πρέπει να μας προβληματίζουν και να μας ανησυχούν και που απαιτούν, κατά τη γνώμη μου, μεγαλύτερη επαγρύπνηση. Το ένα έχει να κάνει με την αρχιτεκτονική της νέας πρότασης για την Κοινή Αγροτική Πολιτική (ΚΑΠ). Και εδώ υπάρχουν δύο πολύ σοβαρά θέματα:

Πρώτον, είναι το περίφημο «Μοντέλο Παράδοσης», που εισάγει η νέα πρόταση και το οποίο συνδέει, με στόχους και αποτελέσματα και με ένα νέο εθνικό στρατηγικό σχέδιο, τη χρηματοδότηση. Αυτό το στρατηγικό σχέδιο υποβάλλεται στην Ευρωπαϊκή Επιτροπή και εγκρίνεται, όχι μόνο για το δεύτερο πυλώνα που ξέραμε μέχρι σήμερα, αλλά και για τον πρώτο πυλώνα. Άρα, εδώ , έχουμε, ως προϋπόθεση, την υποβολή ενός εθνικού στρατηγικού σχεδίου για το σύνολο της αγροτικής πολιτικής, το οποίο συνδέεται με στόχους και αποτελέσματα, με πιθανές συνέπειες, από τη μη επίτευξη των στόχων και των αποτελεσμάτων, την απώλεια πόρων.

Αυτό νομίζω ότι είναι εξαιρετικά σημαντικό γιατί προϋποθέτει μια διοίκηση, η οποία θα μπορεί να φέρει το βάρος και του σχεδιασμού του εθνικού στρατηγικού σχεδίου και της επίτευξης στόχων και αποτελεσμάτων. Αυτό νομίζω ότι είναι ένα από τα σημαντικά ζητήματα που θα πρέπει να μας προβληματίσουν.

Το δεύτερο, το έθεσε ο Υπουργός και νομίζω ότι είναι εξαιρετικά σημαντικό. Εισάγονται αλλαγές οι οποίες θα επηρεάσουν όχι μόνο το ύψος των ενισχύσεων, στην περίπτωση που μειωθεί ο προϋπολογισμός, αλλά και την ίδια τη λειτουργία του μοντέλου. Το μοντέλο αυτό που προτείνεται έχει πολλές ασάφειες και συνδέεται με μια πολιτική επικουρικότητας και μεγαλύτερης ευελιξίας στα κράτη-μέλη.

Σε αυτά, ας λέμε τα πράγματα με το όνομά τους, η χώρα μας έχει αδυναμίες, μιας και δεν έχει εκείνη τη δημόσια διοίκηση που θα της επιτρέψει να ανταποκριθεί σε αυτή την παροχή ευελιξίας, για να ανταποκριθεί στους στόχους και τα αποτελέσματα.

Άρα, ναι μεν επικουρικότητα αλλά, από την άλλη, υπάρχει σοβαρό πρόβλημα με τη διάθεση αυτής της επικουρικότητας και της ευελιξίας.

Αυτό, επίσης, σημαίνει ότι ακόμη και αν καταφέρουμε να διαμορφώσουμε ένα ικανοποιητικό εθνικό στρατηγικό σχέδιο, εάν δεν μπορέσουμε να το παρακολουθήσουμε στην επιτυχή ολοκλήρωση, θα έχουμε σοβαρά προβλήματα.

Τέλος, υπάρχει μια σειρά από επιμέρους ζητήματα τα οποία θέτει η Ευρωπαϊκή Επιτροπή, ως προτεραιότητες, τα οποία και εμείς υποστηρίζουμε: Οι νέοι, η καινοτομία, οι συμβουλές, τα χρηματοδοτικά εργαλεία, για τα οποία στο Υπουργείο μας εργαζόμαστε ώστε να τα εξασφαλίσουμε και το εξαιρετικά μεγάλο θέμα της διαχείρισης κινδύνων, δηλαδή, οι επιπτώσεις στο αγροτικό εισόδημα, τόσο από καιρικά φαινόμενα όσο και από μεταβολές στις αγορές.

Αυτά συνεπάγονται πολύ σοβαρούς κινδύνους που η Ευρωπαϊκή Επιτροπή, πλέον, θεωρεί ότι θα πρέπει να εισαγάγουν μια πλατφόρμα διαχείρισης του κινδύνου που αντιμετωπίζει ο αγρότης, για την όποια πλατφόρμα καλούνται να συνεισφέρουν και ιδιωτικά κεφάλαια, αλλά και πόροι της Ε.Ε..

Κατά την άποψή μου, αυτά με τα μεγάλα θέματα που ανοίγουν και είμαι στη διάθεσή σας για τυχόν ερωτήσεις. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κι εμείς ευχαριστούμε.

Ο κ. Αθανασίου, έχει το λόγο.

ΧΑΡΑΛΑΜΠΟΣ ΑΘΑΝΑΣΙΟΥ: Ευχαριστώ, κυρία Πρόεδρε.

Να ευχαριστήσουμε και τον κ. Υπουργό, ο οποίος, πράγματι, ήρθε με καλή διάθεση για να μας ενημερώσει για τα προβλήματα του αγροτικού κόσμου και να μας αναπτύξει το γενικό σχεδιασμό του Υπουργείου, ο οποίος, βεβαίως, προβλέπει, όπως είπε και σ' αυτό θα μείνω, αν κατάλαβα καλά, την ενίσχυση, απασχόληση και κοινωνική συνοχή της υπαίθρου.

Θα ήθελα να πω, όμως, ότι με τις πρόσφατες προκηρύξεις, από το Υπουργείο Αγροτικής Ανάπτυξης και Τροφίμων, των προγραμμάτων για τα σχέδια βελτίωσης και για τη βιολογική κτηνοτροφία, θα ήθελα να επισημάνω ότι ειδικά στο βόρειο Αιγαίο, μιας και αναφερόμαστε στην ύπαιθρο και να αναφερθώ στο πολύπαθο βόρειο Αιγαίο ότι λόγω της μεταναστευτικής κρίσης, αλλά και της κατάργησης των μειωμένων συντελεστών Φ.Π.Α., περιμέναμε μια κάποια ειδική μεταχείριση, προκειμένου να υπάρξει μια σχετική ανακούφιση σε ό,τι αφορά τον αγροτικό τομέα.

Αντίθετα, είδαμε να εγκρίνονται τα δύο αυτά βασικά προγράμματα του αγροτικού τομέα με μειωμένα κονδύλια για την περιφέρειά μας, σε σχέση με την προηγούμενη πρόσκληση προς απογοήτευση των ενδιαφερομένων, ειδικά των νέων αγροτών. Ενδεικτικά, να αναφέρω, αν κάνω λάθος παρακαλώ να με διορθώσετε, ότι σύμφωνα με τα επίσημα στοιχεία του ελληνικού οργανισμού γάλακτος και κρέατος του ΕΛΟΓΑΚ, ο νομός Λέσβου παράγει περίπου 38 εκατ. κιλά πρόβειο γάλα και 4 εκατ. κιλά αίγιο γάλα. Βεβαίως, είναι ο τρίτος νόμος στην Ελλάδα σε παραγωγή αιγοπρόβειου γάλατος με 3.000 περίπου εκτροφές, συγκεκριμένα 3052 εκτροφές.

Τα ποσά που εγκρίθηκαν στα δύο αυτά προγράμματα, κύριε Υπουργέ, είναι δυσανάλογα προς τα κάτω, της δυναμικής δηλαδή του τόπου μας στους αντίστοιχους τομείς. Έχω καταθέσει και μια σχετική πρόταση. Ενδεικτικά, θέλω να σας πω, ότι στο Βόρειο Αιγαίο, αντιστοιχεί το ποσό 16.5 εκατ. ευρώ, έναντι περίπου 28 εκατ. που ήταν στο προηγούμενο πρόγραμμα. Το εν λόγω ποσό, είναι μειωμένο κατά 40%, όπως αντιλαμβάνεστε, αν δείτε τη σχέση με την προηγούμενη πρόσκληση για τις αντίστοιχες δράσεις στον αγροτικό τομέα.

Σύμφωνα με τις εξαγγελίες του Υπουργείου, πριν την δημοσιοποίηση της πρόκρισης, είχε διαφανεί, ότι θα δινόταν ως πρόκριμα σε αυτούς τους αγρότες, ως ένδειξη στα σχέδια βελτίωσης που θα επιχειρούσαν, διαφοροποίηση των επενδύσεων στην κτηνοτροφία και στη σύγχρονη γεωργία. Σύμφωνα όμως με την παραπάνω προκήρυξη στο σύστημα αξιολόγησης, πρόκριμα δεν δίνεται στις κτηνοτροφικές επιχειρήσεις και στις επενδύσεις αυτές, αλλά, κυρίως στην αγορά μηχανολογικού εξοπλισμού και ειδικά αγροτικών ελκυστήρων.

Επιπλέον, ήθελα να τονίσω, ότι το τελευταίο εξάμηνο του 2017, η Λέσβος επλήγη από τη νόσο της ευλογιάς, κύριε Υπουργέ, όπως ξέρετε και βεβαίως δείξατε και ενδιαφέρον, επισκεφτήκατε το νησί και αυτό δεν μπορώ να μην το αναγνωρίσω, με αποτέλεσμα να θανατωθούν περισσότερα από 6000 πρόβατα.

Είχαμε ζητήσει με σχετικές μας ερωτήσεις την παροχή κινήτρων στους πληγέντες κτηνοτρόφους, ώστε να μπορέσουν να δημιουργήσουν εκ νέου τα κοπάδια τους μέσα σε ένα εύλογο χρονικό διάστημα. Συγκεκριμένα, είχαμε ζητήσει περαιτέρω διευκολύνσεις πέραν της προβλεπόμενης αποζημίωσης, όπως η διατήρηση του συνόλου των επιδοτήσεων στους κτηνοτρόφους τουλάχιστον για μια τριετία, μετά από τη θανάτωση του κοπαδιού τους, επιδότηση αγοράς ζωοτροφών, φορολογικές διευκολύνσεις, καθώς και αποζημίωση για την παραγωγή γάλακτος και κρέατος που απωλέστη με την θανάτωση των κοπαδιών τους.

Επιπλέον, ζητήσαμε τη μοριοδότηση των πληγέντων κτηνοτρόφων στα σχέδια βελτίωσης, καθώς και στο πρόγραμμα βιολογικής κτηνοτροφίας, προκειμένου να έχουν κίνητρα για τη δημιουργία των κοπαδιών τους, όπως προανέφερα. Δυστυχώς όμως μέχρι σήμερα τίποτε δεν έχει πάρει το δρόμο της υλοποίησης, δεν υπάρχει ούτε καν εξαγγελία, εκτός αν έγινε κάτι τις τελευταίες ημέρες που δεν το αντιλήφθηκα εγώ.

Επίσης την ίδια τύχη φαίνεται να έχουν τα προγράμματα κατασκευής αναβαθμίδων, αναβλάστησης βοσκοτόπων καθώς και της διαχείρισης βιομάζας στους ελαιώνες, τα οποία είναι πολύ σημαντικά από περιβαλλοντολογικής πλευράς για τη προστασία και διατήρηση αναλλοίωτου του φυσικού περιβάλλοντος και ιδιαίτερα στο νησιωτικό χώρο.

Τέλος τη συζήτηση του νομοσχεδίου για τη διακίνηση και εμπορία των ευάλωτων και νωπών αγροτικών προϊόντων τον περασμένο Οκτώβριο, είχαμε επισημάνει τους κινδύνους που ελλοχεύουν στην αγορά των εν λόγω προϊόντων και δυστυχώς επαληθεύτηκαν με την καθολική πτώση της τιμής του αιγοπρόβειου γάλακτος πανελλαδικά, των αθέμιτων ελληνοποιήσεων γάλακτος και κρέατος, όπως προφανώς θα έχετε και εσείς τα στοιχεία αυτά.

Δεν αφορά την παραγωγή, αλλά είναι το ζήτημα της υποστελέχωσης των υπηρεσιών και αυτό το είδαμε τώρα με την έλλειψη κτηνιάτρων και διοικητικού προσωπικού στα κτηνιατρεία. Βέβαια, εγώ αντιλαμβάνομαι και ξέρω, ότι υπάρχει αυτή η δυσκολία για την πρόσληψη με τις δεσμεύσεις τις μνημονιακές, αλλά εν πάση περιπτώσει, ίσως σε αυτές τις περιοχές, κύριε Υπουργέ, θα μπορούσατε να δώσετε μια προτεραιότητα σε βάρος ενδεχομένως άλλων περιοχών, που δεν είχαν τόσο πιεστικά προβλήματα. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε τον κ. Αθανασίου. Το λόγο έχει, τώρα, ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ: Ευχαριστώ, κυρία Πρόεδρε.

Έχουμε επισημάνει, επανειλημμένα, κύριε Υπουργέ και σε επιτροπές και σε ενημερώσεις σχετικά με το αγροδιατροφικό ότι είμαστε αντίθετοι με τον τρόπο που εφαρμόζεται η Κοινή Αγροτική Πολιτική. Είμαστε αντίθετοι, για ποιο λόγο; Δημιουργούνται πάρα πολλά ζητήματα και μάλιστα, τα περισσότερα από αυτά έχουν να κάνουν με το εάν ο τρόπος που ασκείται –όπως ανέφερα και πριν- η Κοινή Αγροτική Πολιτική αφορά την πατρίδα μας. Μάλλον, έχουμε να κάνουμε με μια ατομική αγροτική πολιτική, την οποία, κύριε Υπουργέ, μας την επιβάλλουν οι εταίροι μας. Φθάσαμε στο σημείο οι Έλληνες αγρότες, κτηνοτρόφοι, αλιείς να εξαρτώνται από τις ενισχύσεις της ΚΑΠ, ενώ θα έπρεπε η Κοινή Αγροτική Πολιτική να έχει ένα στόχο, ούτως ώστε να ενημερώνει τους αγρότες για νέες καλλιέργειες και για το τι ζήτηση υπάρχει στην παγκόσμια αγορά.

Δυστυχώς, εδώ έχουμε μια –σχεδόν απόλυτη- εξάρτηση του αγροτικού μας κόσμου. Υφίσταται, πράγματι, αυτή η Κοινή Αγροτική Πολιτική, όταν η Ε.Ε., οι εταίροι μας, μάς επιβάλλουν ποσοστώσεις στις παραγωγές, σε προϊόντα, τα οποία παράγονται, εδώ στην πατρίδα μας και τα οποία θα μπορούσαν να παίξουν πολύ βασικό ρόλο στην αυτάρκεια των προϊόντων; Δυστυχώς, μπαίνουν, κύριε Υπουργέ, ποσοστώσεις και αναγκαζόμαστε προϊόντα, τα οποία μπορούσαμε να παράγουμε ως χώρα, να τα εισάγουμε.

Κάνατε μια αναφορά σχετικά με τη χρηματοδότηση από ιδίους πόρους. Σε τι ποσοστό, κύριε Υπουργέ; Υπάρχει κάποια πρόβλεψη ή κάποια μελέτη; Και εδώ, υπάρχει, πραγματικά, μια αντίφαση, στην παράγραφο 2 προς το τέλος, όπου αναφέρεται η ιδέα και ενός ακόμη μικρού βαθμού συγχρηματοδότησης των άμεσων ενισχύσεων, μας βρίσκει αντίθετους. Ποιο από τα δύο ισχύει; Αυτό που είπατε ότι σκέφτεστε για μια συγχρηματοδότηση ή αυτό που αναφέρεται στο τέλος της παρ. 2;

Επίσης, αναφερθήκατε στις ενισχύσεις που ισχύουν στρεμματικά. Σας έχουμε πει, επανειλημμένα, ότι ο πιο δίκαιος τρόπος για τους αγρότες θα ήταν οι ενισχύσεις να ισχύουν ανά κιλό.

Για ποια Κοινή Αγροτική Πολιτική μιλάμε; Είχαμε την πώληση, κύριε Υπουργέ, της Αγροτικής Τράπεζας, η οποία ήταν ένα εργαλείο πάρα πολύ χρήσιμο στους αγρότες. Ξέρετε πάρα πολύ καλά ότι όλες οι παραγωγές πληρώνονταν μέσω της Αγροτικής Τράπεζας, κάτι που σήμαινε ότι εξοφλούνταν όλοι οι γεωπόνοι, εξοφλούνταν οι λογαριασμοί νερού που χρωστούσαν οι αγρότες και παρόλο που έγινε αναχρηματοδότηση των τραπεζών και από το υστέρημα των αγροτών, σήμερα που μιλάμε, φτάσαμε σε σημείο να κλείνουν άλλα 71 καταστήματα της Τράπεζας Πειραιώς, πανελλαδικά, με ό,τι αυτό συνεπάγεται. Και από ότι έχει ακουστεί - και εδώ θα ήθελα την τοποθέτησή σας - η πρόβλεψη είναι ένα κατάστημα ανά νομό. Αυτό, σίγουρα, δεν είναι για το καλό των αγροτών. Αναχρηματοδότηση, λοιπόν, των τραπεζών από το υστέρημα των αγροτών και γίνεται πόλεμος σε βάρος του αγρότη.

Επίσης, εντύπωση μου έκανε, στο ενημερωτικό σημείωμα, στην αρχή, στην εισαγωγή του, όπου αναφέρεται ότι «σήμερα η Κοινή Αγροτική Πολιτική είναι προσανατολισμένη ακόμη περισσότερο προς την αγορά και καλείται να συνεχίσει να ανταποκρίνεται σε όλες τις μεγάλες και γνωστές προκλήσεις». Μέχρι εδώ καλά, αλλά «και σε νέες προκλήσεις και προτεραιότητες της Ένωσης, όπως η ενεργειακή ένωση, η ψηφιακή οικονομία και το μεταναστευτικό». Που «κολλάει» το μεταναστευτικό με την Κοινή Αγροτική Πολιτική, κύριε Υπουργέ; Μήπως, θα υπάρξει κάποια επιδότηση, σε σχέση με την απασχόληση των μεταναστών, σε σχέση με τους Έλληνες εργάτες ή μήπως έχει κάποια σχέση με αυτό που είχε ακουστεί πριν από λίγους μήνες, ότι από τα κατασχεμένα χωράφια των αγροτών θα δοθούν 100 στρέμματα για να καλλιεργήσουν; Αυτά θα πρέπει να μας τα διευκρινίσετε.

Αναφέρεται, επίσης, στη δεύτερη παράγραφο ότι για να μπορέσει να διατηρηθεί η σημερινή αρχιτεκτονική των δύο πυλώνων της ΚΑΠ, θα πρέπει να λειτουργήσει ως δίχτυ ασφαλείας και να προσεχθεί η εισαγωγή χαμηλότερης ποιότητας αγροτικών προϊόντων και τροφίμων και η απελευθέρωση του γεωργικού εμπορίου. Αυτό δεν μπορεί να ισχύσει. Για ποια απελευθέρωση του γεωργικού εμπορίου μιλάμε;

Η εισαγωγή χαμηλότερης ποιότητας αγροτικών προϊόντων έχει να κάνει και με παλαιότερες τοποθετήσεις που έχουμε κάνει ότι η Ε.Ε. θα πρέπει να λάβει τα μέτρα της για να προστατεύει τα κράτη -μέλη της. Το έχουμε πει επανειλημμένα. Ό,τι προϊόν παράγεται εντός της Ε.Ε. να προστατεύεται και να μπουν δασμοί τουλάχιστον 50% στα προϊόντα που εισάγονται από τρίτες χώρες. Δεν υπάρχει άλλος τρόπος να προστατευτούν οι παραγωγοί της Ε.Ε..

Υπήρξαν πάρα πολλές αντιφάσεις. Εδώ υπάρχει μάλιστα και μια αναφορά, πάλι στην παράγραφο 2, σε ό,τι αφορά την πιο δίκαιη και με καλύτερη στόχευση κατανομή των ενισχύσεων. Πολύ ορθά η Επιτροπή θέτει προς συζήτηση τη διερεύνηση δυνατοτήτων. Εδώ δεν μπόρεσε να κάνει μετάφραση, κ. Υπουργέ,, το επιτελείο σας; Δεν μπορούσε να γράψει, «καθιέρωση ανώτατου ορίου άμεσων πληρωμών»;

Δυστυχώς, φτάσαμε στο σημείο να εξαρτόμαστε άμεσα και μόνον από αυτές τις ενισχύσεις. Στο μόνο που είμαστε σύμφωνοι είναι στο πρασίνισμα που αναφέρατε προηγουμένως, αλλά όπως και εδώ αναφέρει, στην παρ.8, δεν θα πρέπει να λησμονούμε ότι πράγματι, η ΚΑΠ δεν αποτελεί περιβαλλοντική, αλλά αγροτική πολιτική.

Στην παρ. 9 υπάρχει ένα πολύ σοβαρό ζήτημα και θα πρέπει και σε αυτό να δώσετε έμφαση, κ. Υπουργέ. Αναφέρεται η ηλικιακή ανανέωση του αγροτικού πληθυσμού, η οποία παραμένει μια πρόκληση τόσο για την Ελλάδα όσο και για την Ε.Ε.. Εάν δεν λυθεί, κ. Υπουργέ, το δημογραφικό και η μετανάστευση νέων ανθρώπων από την Ελλάδα στο εξωτερικό, δεν πρόκειται σε καμία περίπτωση να υπάρξει ηλικιακή ανανέωση.

Η μεταφορά της έρευνας και της καινοτομίας - αναφέρεται στην παράγραφο 10- στο χωράφι, η σύνδεση των γεωργών και της υπαίθρου με την ψηφιακή οικονομία, η αξιοποίηση των σύγχρονων τεχνολογιών μπορούν να συμβάλουν στην ενίσχυση της βιώσιμης γεωργίας. Εδώ επιτρέψτε μου να διαφωνήσω, κ. Υπουργέ, διότι δυστυχώς, ως χώρα υπολειπόμαστε πάρα πολύ σε σχέση με τους εταίρους μας στην τεχνολογία, οπότε αυτό άμεσα, δυστυχώς, με τις φορολογίες και με τις ασφαλιστικές εισφορές που έχουν επιβληθεί, καθιστά τα ελληνικά αγροτικά προϊόντα μη ανταγωνιστικά. Εάν θέλετε να είστε αντικειμενικοί απέναντι στους αγρότες, φτιάξτε μια μελέτη όπου θα υπάρχει μια πρόβλεψη η κάθε παραγωγή πόσες εργατοώρες χρειάζεται από τη φύτευση - όλες τις αγροτικές εργασίες- μέχρι τη συγκομιδή των αγροτικών προϊόντων και να χρεώνονται οι ασφαλιστικές εισφορές σύμφωνα με τις ώρες που δουλεύουν οι αγρότες και όχι δώδεκα μήνες το χρόνο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει η κυρία Τζάκρη.

ΘΕΟΔΩΡΑ ΤΖΑΚΡΗ: Κύριε Υπουργέ, θέλω να σας ευχαριστήσω, όπως και τον κ. Κασίμη, για την παρουσία σας σήμερα εδώ να μας προσφέρετε αυτή την πολύ σημαντική ενημέρωση για την Κοινή Αγροτική Πολιτική.

Η Κοινή Αγροτική Πολιτική αποτελεί τη μοναδική και την παλαιότερη κοινή πολιτική της Ε.Ε. και έχει συμβάλει καθοριστικά όλες τις προηγούμενες δεκαετίες από την εποχή της ένταξης της χώρας μας στην παλιά ΕΟΚ και στην ενίσχυση της ανταγωνιστικότητας του αγροτικού τομέα, καθώς, επίσης και στη διατήρηση του κοινωνικού ιστού στις αγροτικές περιοχές και δη στην ελληνική περιφέρεια και να μην το υποτιμούμε και επίσης και στη σημαντική ενίσχυση του αγροτικού εισοδήματος. Ενός αγροτικού εισοδήματος, το οποίο βάλλεται από αστάθμητους παράγοντες που έχουν να κάνουν με τη διακύμανση των τιμών κάθε χρόνο, τις καιρικές συνθήκες ή αν θέλετε ακόμη και τις κρίσεις στην αγορά, είτε αυτές λέγονται διατροφικές είτε πάσης φύσεως κρίσεις.

Άκουσα πολύ προσεκτικά όσα είπατε κ. Υπουργέ και θεωρώ ότι προκύπτουν δύο πολύ σημαντικά θέματα από αυτά που μόλις άκουσα. Το πρώτο αφορά στον προϋπολογισμό της Κοινής Αγροτικής Πολιτικής. Όπως είπατε και εσείς χαρακτηριστικά η εικόνα είναι ακόμη εντελώς θολή. Θα πρέπει, όμως, να συμφωνήσουμε όλοι ότι ο προϋπολογισμός της νέας Κοινής Αγροτικής Πολιτικής είναι απολύτως καθοριστικός για να δούμε σε ποιο βαθμό θα επιτευχθούν οι στόχοι που μόλις προανέφερα.

Θα έλεγα, επιπλέον, ότι θα πρέπει να εξασφαλιστεί στο μέγιστο δυνατό επίπεδο και αυτό σημαίνει ότι θα πρέπει να γίνουν συμμαχίες και με άλλες χώρες της Ε.Ε. με αυτές που τουλάχιστον έχουν μέχρι σήμερα ισχυρή αγροτική παραγωγή και οι χώρες του Μεσογειακού Νότου, αλλά και οι χώρες με σημαντική αγροτική παραγωγή, όπως είναι η Γαλλία, για να μην έχουμε απώλειες στον προϋπολογισμό.

Ξέρουμε και το είδαμε τα προηγούμενα χρόνια, ότι υπήρχε μια τάση μείωσης και θα πρέπει μέσα από αυτό να αντιμετωπίσουμε και τις απαιτητικές προκλήσεις, ειδικότερα σε ό,τι αφορά το περιβάλλον και την κλιματική αλλαγή, οι οποίες θα συνεχίσουν να πιέζουν την άσκηση της αγροτικής δραστηριότητας.

Το δεύτερο, κύριε Υπουργέ, το οποίο επισημάνατε είναι οι παρατηρήσεις σας για το νέο εθνικό στρατηγικό σχέδιο που θα υποβάλλεται πλέον από τα κράτη - μέλη και μάλιστα και για τους δύο πυλώνες, δηλαδή και για τις άμεσες ενισχύσεις και για την αγροτική ανάπτυξη. Η επόμενη μέρα, επομένως, φαίνεται να είναι τελείως διαφορετική από αυτήν την οποία είχαμε μέχρι σήμερα, όπου, τουλάχιστον για τις άμεσες ενισχύσεις, δηλαδή τον πρώτο πυλώνα, δεν χρειαζόταν η υποβολή εθνικού στρατηγικού σχεδίου.

Το σχέδιο αυτό για να εφαρμοστεί, όπως αντιλαμβανόμαστε όλοι, θα πρέπει να αξιολογηθεί προηγουμένως και θα πρέπει να εγκριθεί και από την Επιτροπή. Αυτό προκαλεί, κύριε Υπουργέ, σοβαρές ανησυχίες σε ό,τι αφορά την έγκαιρη καταβολή των άμεσων ενισχύσεων. Καταλαβαίνετε πόσο σημαντικό είναι αυτό το θέμα για την Ελλάδα και τους Έλληνες αγρότες. Οι άμεσες ενισχύσεις διαδραματίζουν πολύ σημαντικό ρόλο ειδικά στο εισόδημα των αγροτών και σε καμία περίπτωση δεν πρέπει να τεθεί σε διακινδύνευση η έγκαιρη και άμεση καταβολή τους.

Επιπλέον, παρά τις όποιες διαβεβαιώσεις, με την πρόταση για τη χρηματοδότηση των άμεσων ενισχύσεων μεταξύ Ε.Ε. και του κράτους - μέλους να εξακολουθεί να βρίσκεται πάνω στο τραπέζι των διαπραγματεύσεων, παραμένει, όπως αντιλαμβανόμαστε όλοι, ορατός ο κίνδυνος επανεθνικοποίησης της κοινής αγροτικής πολιτικής. Αυτό επ’ ουδενί, κύριε Υπουργέ, δεν πρέπει να συμβεί, πολλώ δε μάλλον σε μια χώρα, όπως η Ελλάδα, η οποία εξακολουθεί να αντιμετωπίζει και να βρίσκεται εντός της κρίσης. Όπως αντιλαμβανόμαστε, αν συμβεί αυτό, θα επιβαρύνει πολύ σημαντικά τον κρατικό προϋπολογισμό και δεν ξέρω τι δυνατότητες υπάρχουν.

Σε κάθε περίπτωση, όμως, κύριε Υπουργέ, θα πρέπει – και αυτό το έχετε πει εσείς και με χαροποιεί – το κριτήριο που θα πρέπει να ληφθεί υπόψη για επανακατανομή των άμεσων ενισχύσεων να είναι η πραγματική ενασχόληση των αγροτών με την αγροτική δραστηριότητα.

Επομένως, νομίζω ότι αυτό θα πρέπει να είναι το μοναδικό και άμεσο κριτήριο, αν θέλουμε να υφίσταται η αγροτική παραγωγή και αυτός ο σημαντικός τομέας για την εθνική μας οικονομία που είναι η πρωτογενής παραγωγή και να αφήσουμε στην άκρη, επομένως, σκέψεις ή προηγούμενες πρακτικές των προηγούμενων ετών και τα ιστορικά δικαιώματα.

Κλείνοντας, ξέρουμε όλοι ότι η αγροτική δραστηριότητα αποτελεί σημαντική οικονομική δραστηριότητα για τη χώρα. Η επόμενη μέρα δείχνει ότι αλλάζει η εικόνα που είχαμε μέχρι σήμερα για την κοινή αγροτική πολιτική στην Ευρώπη, τόσο όσον αφορά την οικονομική, όσο αφορά και τη διαχειριστική της πτυχή.

Αυτό σημαίνει ότι η προσπάθεια πρέπει, κατά την άποψή μου, να δοθεί σε δύο επίπεδα. Πρώτα από όλα, πρέπει να δώσει στο επίπεδο της ίδιας της Ε.Ε. και ειδικότερα στο Συμβούλιο των Υπουργών, διαμορφώνοντας τις κατάλληλες συμμαχίες, ώστε να προστατευτεί αυτή η πολιτική και να προστεθούν ή να περιοριστούν στο ελάχιστο οι απώλειες στη χρηματοδότησή της. Αυτό αφορά και τις δύο παρεμβάσεις τις οποίες έκανα και τον προϋπολογισμό, αλλά κυρίως τον κίνδυνο για την επανεθνικοποίησή της. Το δεύτερο είναι ότι στο εσωτερικό της χώρας μας πρέπει να υπάρξει κάποια προετοιμασία όσον αφορά στη διοικητική ετοιμότητα του μηχανισμού, αλλά και την έγκυρη ενημέρωση των αγροτών μας, ώστε να αποφευχθεί η απώλεια πολύτιμων πόρων για την αγροτική παραγωγή και την αγροτική οικονομία. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Αραχωβίτης.

ΣΤΑΥΡΟΣ ΑΡΑΧΩΒΙΤΗΣ: Θέλω να ευχαριστήσω τον κ. Υπουργό και τον κ. Γενικό Γραμματέα για τη σημερινή συζήτηση και την ευκαιρία που μας δίνουν να ενημερωθούμε για τις εξελίξεις σχετικά με τη στρατηγική για τη νέα ΚΑΠ. Θα ξεκινήσω με μια κριτική στις προηγούμενες κοινές αγροτικές πολιτικές, οι οποίες εφαρμόστηκαν στη χώρα.

Το βασικό τους ήταν ότι δεν είχαν στρατηγική και κατεύθυνση για την ελληνική γεωργία. Ήταν ένα μοντέλο διαχείρισης χρημάτων, στην πραγματικότητα, χωρίς να δίνουν έναν προσανατολισμό στην ελληνική γεωργία. Οι επιδοτήσεις δεν είναι κακές και δεν είναι και καλές. Οι επιδοτήσεις είναι ένα εργαλείο. Είναι πώς θα το χρησιμοποιήσεις. Αν αυτό το εργαλείο το χρησιμοποιήσεις με λάθος τρόπο, θα είναι κακές. Αν το χρησιμοποιήσεις με τον σωστό τρόπο, δηλαδή χαράσσοντας έναν δρόμο και χρησιμοποιώντας το ως κίνητρο προς αυτήν την κατεύθυνση, φυσικά και έχουν αποτελέσματα.

Μη ξεχνάμε ότι με τις προηγούμενες ΚΑΠ, η απώλεια παραγωγικών εκτάσεων την δεκαετία του 2000 έφτασε μέχρι το 30%. Εκτάσεων που ήταν παραγωγικές και βρέθηκαν εκτός παραγωγής μόνο την τελευταία δεκαετία του 2000. Ξεκινώντας τη συζήτηση για την καινούργια, το πρώτο- που θα πρέπει γιατί είναι το κομβικότερο θεωρώ όλων, από εκεί και κάτω όλα τα άλλα μπορούμε να τα συζητήσουμε-είναι η διατήρηση του εθνικού προϋπολογισμού, «ναι» οι πιέσεις που υπάρχουν από το BREXIT, «ναι» οι πιέσεις που υπάρχουν από τις νέες χώρες για αύξηση των ενισχύσεων.

Εδώ θα πρέπει να στρέψουμε τη συζήτηση σε δύο δεδομένα, πρώτον, όπως ανέφερε ο Γενικός Γραμματέας, η ανά εκμετάλλευση και ενίσχυση είναι χαμηλότερη του μέσου όρου και το δεύτερο είναι ότι, ο πρώτος πυλώνας εξυπηρετεί την κοινωνική συνοχή. Άρα, αυτό που έχουμε ως επιχείρημα είναι ότι η κοινωνική συνοχή μεταξύ των μικρών και μεγάλων εκμεταλλεύσεων τόσο σε εθνικό όσο και σε ευρωπαϊκός επίπεδο, χρειάζονται ενίσχυση υπέρ των χαμηλότερων εκμεταλλεύσεων, προκειμένου να επιτευχθεί ο στόχος της κοινωνικής συνοχής.

Ο δεύτερος πυλώνας είναι αυτός της ανάπτυξης. Σε αυτόν, το εθνικό σχέδιο που θα διαμορφωθεί, σαφώς θα πρέπει να έχει ένα πολιτικό αποτύπωμα δηλαδή, που θέλουμε να κατευθύνουμε, να αναπροσανατολίσουμε την στρατηγική μας για την ανάπτυξη στην πρωτογενή παραγωγή. Οι συνδεδεμένες, σίγουρα είναι ένα κομμάτι επιδοτήσεων που κατευθύνεται με βάσει την παραγωγή, ίσως το μόνο κομμάτι επιδοτήσεων που κατευθύνεται με κριτήριο την παραγωγή, συνδέεται με την παραγωγή και γι’ αυτό θα πρέπει όχι μόνο να διατηρηθεί, αλλά να βρούμε και τρόπους διεύρυνσής του. Είναι ένας κουμπαράς δηλαδή, με τον οποίο μπορεί να ασκήσεις πολιτική και να κατευθύνεις το μοντέλο της παραγωγής σου.

Φυσικά, δεν πρέπει να μιλάμε για εθνικοποίηση και, νομίζω ότι τέθηκε από όλους. Η εθνικοποίηση σημαίνει ότι πρέπει από την αναιμική δική μας οικονομία ή των χωρών του Νότου ή των Ανατολικών χωρών, θα πρέπει να διατεθούν έξτρα πόροι που να χρηματοδοτήσουν ένα κομμάτι της γεωργίας και αυτό, εκτός από την εξεύρεση των πόρων έχει και άλλη μια παράμετρο, η οποία βάζοντας τις χώρες να χρηματοδοτήσουν τη δική τους στρατηγική, θα έπρεπε να έχουν αντίστοιχους βαθμούς ελευθερίας, οι οποίοι δεν μπορούν να τεθούν ως στόχοι γιατί αντιβαίνουν σε διεθνείς συνθήκες, άρα, αυτό είναι δώρων άδωρον.

Θα τελειώσω με δύο θέματα που έχουν να κάνουν με τη στρατηγική δομή της νέας ΚΑΠ. Το ένα είναι ότι θα πρέπει να αναζητήσουμε μοντέλο που να είναι λιγότερο γραφειοκρατικό. Και λόγω των μικρών εκμεταλλεύσεων και λόγω της δομής της ελληνικής γεωργίας και λόγω των συνθηκών στη δημόσια διοίκηση, ένα γραφειοκρατικό μοντέλο θα είναι αναποτελεσματικό. Θα αναλωθεί περισσότερο σε γραφειοκρατία παρά σε παραγωγή και ανάπτυξη. Αυτό ήδη το βλέπουμε, αν δει κάποιος τα στατιστικά στοιχεία, τουλάχιστον μέχρι το 2014 τα πρόστιμα και οι καταλογισμοί, τόσο στην Ελλάδα, όσο και στις χώρες του Νότου-Ιταλία και Ισπανία-έχουμε πολύ υψηλότερους καταλογισμούς, οι οποίοι σε μεγάλο βαθμό πέραν της κακής διαχείρισης οφείλονται και στην αδυναμία εξυπηρέτησης των γραφειοκρατικών προϋποθέσεων.

Το δεύτερο, στη στρατηγική μας θα πρέπει να ληφθούν υπόψη οι νέες συνθήκες. Όταν λέω συνθήκες παραγωγής, εννοώ κυρίως την κλιματική αλλαγή. Η κλιματική αλλαγή πλήττει πρώτα τις χώρες του Νότου και το είδαμε αυτό τα τελευταία χρόνια, αλλά και με πιο πρόσφατο φετινό καλοκαίρι, όπου είχαμε δύο θερμοκρασιακά ρεκόρ πανευρωπαϊκά στην Ελλάδα. Αυτό λοιπόν σημαίνει ότι οι νέες συνθήκες παραγωγής που είναι ήδη εδώ με τη διαφορετική κατανομή των βροχοπτώσεων, όχι ως συνολικό ύψος, αλλά, ως διαφορετική κατανομή των βροχοπτώσεων με τους καύσωνες, τις θερμοκρασιακές συνθήκες επάνω στην ανθοφορία, όλα αυτά που ακολουθούν την κλιματική αλλαγή, θα πρέπει να ληφθούν υπόψη τους μέσα στην στρατηγική μας για τη νέα κοινή αγροτική πολιτική.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παπαδόπουλος.

ΝΙΚΟΛΑΟΣ ΠΑΠΑΔΟΠΟΥΛΟΣ: Θα ήθελα να ξεκινήσω με το τι θέλουμε, τι πρέπει να θέλουμε. Θέλουμε τα ποιοτικά τρόφιμα να είναι άφθονα και προσιτά σε όλες τις κοινωνικές ομάδες, ιδίως στα χαμηλότερα οικονομικά στρώματα και όχι προνόμιο μιας οικονομικής ελίτ. Δεύτερον, θέλουμε μια ποιοτική γεωργία που δεν μπορεί να ασκείται με στιγμιαία εκμετάλλευση του εργατικού δυναμικού και δει των αλλοδαπών αγροτών και εις βάρος του περιβάλλοντος. Τρίτον, η πάλι σήμερα, για την προώθηση ενός τέτοιου εναλλακτικού -πραγματικά- κοινωνικού και ποιοτικού μοντέλου, γεωργία, ας είναι όπλο αποτελεσματικής διεκδίκησης των δικαιωμάτων των αγροτών.

Ταυτόχρονα, όμως, ανοίγει το δρόμο για ευρύτερες αλλαγές στο μέλλον, καθώς αμφισβητεί τις οικονομικές δομές του σημερινού συστήματος, ανοίγει δρόμους για κοινωνικές και πολιτικές συμμαχίες και τελικά, αποτελεί ένα πεδίο που μπορεί να διεκδικηθεί η πολιτική ηγεμονία των ιδεών και των αξιών της Αριστεράς. Με δεδομένο την πολλαπλότητα, πολυμορφία της ελληνικής γεωργίας, ορεινή, νησιωτική, ημιπεδινές περιοχές, πεδινή γεωργία, βιολογική γεωργία οι πολιτικές στήριξης για να έχουν αποτέλεσμα, πρέπει να συνδυάζονται με διαφοροποιημένα προγράμματα και παρεμβάσεις.

Το αγροτικό πρόβλημα της χώρας μας σήμερα είναι σύνθετο, γιατί υπάρχουν και εθνικές πολιτικές που εκπορεύονται από την εκάστοτε ελληνική κυβέρνηση και τα θεσμοθετημένα όργανα των αγροτών, ενώ επίσης, υπάρχει και η πολιτική που εκπορεύεται από την Ε.Ε., δηλαδή την Κοινή Αγροτική Πολιτική. Είναι αναγκαίο, λοιπόν, να υπάρξουν παρεμβάσεις και στα δύο επίπεδα, προκειμένου να αλλάξει η σημερινή κατάσταση, ακόμα προς το καλύτερο. Κοινή Αγροτική Πολιτική, είναι αναγκαία η ριζική αναθεώρησή της, γύρω από τρεις άξονες, η μεγάλη ανακατανομή πόρων από τις μεγάλες εκμεταλλεύσεις της βιομηχανοποιημένης γεωργίας, προς μικρομεσαίους αγρότες και τη χωρική γεωργία.

Δεύτερον, αναδιάρθρωση της κοινής αγροτικής παραγωγής από τα πλεονασματικά προϊόντα, κυρίως του βορά, προς τα ελλειμματικά προϊόντα, κυρίως του νότου, οπωροκηπευτικά, ελαιόλαδο, ζάχαρη -μια μεγάλη ιστορία- και τρίτον, αλλαγή στα παραγωγικά πρότυπα και στην ποιότητα των προϊόντων από τα μεταλλαγμένα και επικίνδυνα στην υγεία, στα παραγόμενα με περιορισμένη χρήση φυτοφαρμάκων, δηλαδή, ολοκληρωμένη διαχείριση βιολογικής γεωργίας ελεγχόμενης ποιότητας. Επίσης, πρέπει να διατηρηθούν οι επιδοτήσεις που δεν προωθούν την παραγωγική πλεονασματικών αγροτικών προϊόντων και να υπάρξουν ειδικές δεσμεύσεις κατοχύρωσης της εμπορικής ταυτότητας προϊόντων.

Τέλος, οι παρεμβάσεις της Ελλάδος και της Ε.Ε. σε διεθνείς οργανισμούς, όπως στον Παγκόσμιο Οργανισμό Εμπορίου (ΠΟΕ). Θα πρέπει να είναι σε αντιστοιχία με τις απαιτήσεις της δημοκρατικής ρύθμισης των διεθνών οικονομικών σχέσεων ελέγχου της δράσης των πολυεθνικών, προώθησης της βιώσιμης ανάπτυξης ισότιμης και οικονομικής συνεργασίας μεταξύ χωρών και στήριξη της ανάπτυξης των λιγότερο αναπτυγμένων χωρών. Το διεθνές εμπόριο αγροτικών προϊόντων πρέπει να μπει σε νέες βάσεις με την εποπτεία του ΠΟΕ και να έχει ως προτεραιότητα την τοπική, περιφερειακή παραγωγή, αντί για τις εξαγωγές.

Είναι προφανές ότι για τη ριζοσπαστική μεταρρύθμιση της ΚΑΠ χρειάζεται να αλλάξει η κατεύθυνση της ευρωπαϊκής ενοποίησης από τον νεοφιλελευθερισμό, στο δρόμο της κοινωνικής δικαιοσύνης και βέβαια, η αλλαγή πορείας προϋποθέτει ποιοτική ανάπτυξη του ευρωπαϊκού αγροτικού κινήματος, αλλά και μεγάλες αλλαγές στους συσχετισμούς δυνάμεις υπέρ της Αριστεράς και των δυνάμεων που αγωνίζονται για αυτή την αλλαγή.

Κρίσιμη προϋπόθεση για την προώθηση της εναλλακτικής πολιτικής στον αγροτικό τομέα είναι η ανάπτυξη ενός πράγματι αγροτικού ριζοσπαστικού κινήματος. Ταυτόχρονα, χρειάζεται προώθηση της κοινής δράσης όλων των κινημάτων και σε ευρωπαϊκό επίπεδο, κατά τις νεοφιλελεύθερες παγκοσμιοποιήσεις. Παρόλα αυτά, ακόμα και σήμερα, για την ουσιαστική παρέμβαση του αγροτικού κινήματος στο εθνικό - υπερεθνικό επίπεδο, η συντονισμένη δράση των πολιτικών δυνάμεων που επιδιώκουν προοδευτικές αλλαγές είναι εφικτό να επιτευχθούν οι άμεσοι στόχοι και να εκδηλωθούν αιτήματα, όπως να μην αποσυνδεθούν οι επιδοτήσεις από το παραγόμενο προϊόν, γιατί η αποσύνδεση μέχρι τώρα έχει αποδείξει ότι θα οδηγήσει και οδήγησε στην κατάρρευση όλων των εθνικών προϊόντων σε κρίση βιομηχανικών κάδων που στηρίζονται σε αυτά.

Να κατοχυρωθεί πλαφόν παραγωγής για όλα τα εθνικά μας προϊόντα. Να αυξηθούν οι δαπάνες της ΚΑΠ και βέβαια, να αυξηθούν σημαντικά οι πόροι που διαθέτει η Ε.Ε., τουλάχιστον σε ένα ικανοποιητικό ποσοστό, ως προς το ευρωπαϊκό ΑΕΠ. Να συνεχιστούν τα Κοινοτικά Πλαίσια Στήριξης για μειονεκτικές περιφέρειες, όπως είναι οι περισσότερες ελληνικές περιφέρειες. Να ληφθούν ειδικά μέτρα στήριξης των μικρών - μεσαίων αγροτών, κατάργηση της συνυπευθυνότητας, χρηματικές διευκολύνσεις και άλλα. Να σταματήσει η διάθεση του γενετικού υλικού από τις πολυεθνικές, να τροποποιηθεί ο κανονισμός πιστοποίησης, προκειμένου να διασφαλιστεί το δικαίωμα της αναπαραγωγής σπόρων από τους αγρότες για να διασωθούν και να αποδοθούν οι ντόπιες ποικιλίες σπόρων και φυλές ζώων.

Αγωνιζόμαστε και πρέπει να αναπτυχθεί και η αναδιάρθρωση της αγροτικής παραγωγής στον τόπο μας, με δύο κυρίως κατευθύνσεις. Είναι η σταδιακή αντιστροφή της σχέσης φυτικής - ζωικής παραγωγής. Η αλλαγή της σχέσης φυτικής - ζωικής παραγωγής αποτελεί εθνική προτεραιότητα για τον περιορισμό του εμπορικού ισοζυγίου διατροφικής εξάρτησης της χώρας. Η ανάπτυξη της οινοτροφίας, η σύνδεση της παραγωγικής γεωργίας στην παραγωγική ανάπτυξη της κτηνοτροφίας, η σταδιακή εφαρμογή ολοκληρωμένης διαχείρισης, η αύξηση της οινολογικής γεωργίας, η παραγωγή πιστοποιημένων προϊόντων ποιότητας, η ανάπτυξη της αλιείας και λοιπά.

Μεγάλη αλλαγή, πιστεύω, χρειάζεται και η αναδιάρθρωση του Υπουργείου Γεωργίας για να είναι κοντά στον αγρότη για να μπορέσουμε να πάρουμε μεγαλύτερη προστιθέμενη αξία.

Επιπλέον, η ανάπτυξη των υποδομών και η διάθεση προϊόντων είναι απαραίτητα. Μπορούμε να απαριθμήσουμε και άλλα ζητήματα, τα οποία οχλίζουν, αλλά νομίζω ότι πρέπει να σταματήσω εδώ. Ευχαριστώ για την υπομονή σας.

Στο σημείο αυτό γίνεται η β΄ ανάγνωση του καταλόγου ων μελών της Επιτροπής.

Παρόντες ήταν οι Βουλευτές κ.κ. Αραχωβίτης Σταύρος, Γκαρά Αναστασία, Δημαράς Γεώργιος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Σέλτσας Κωνσταντίνος, Κωστοπαναγιώτου Ηλίας, Ριζούλης Ανδρέας, Συρμαλένιος Νικόλαος, Τελιγιορίδου Ολυμπία, Τζάκρη Θεοδώρα, Αθανασίου Χαράλαμπος, Αντωνιάδης Ιωάννης, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος - Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Τάσσος Σταύρος, Λαμπρούλης Γεώργιος, Μωραΐτης Νικόλαος, Γεωργιάδης Μάριος, Αμυράς Γεώργιος και Μίχος Νικόλαος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Θεοπεφτάτου.

ΑΦΡΟΔΙΤΗ ΘΕΟΠΕΦΤΑΤΟΥ: Να ευχαριστήσω και εγώ τον Υπουργό και το Γενικό Γραμματέα για την ενημέρωση, αλλά και για την ενδιαφέρουσα συζήτηση που προκάλεσε.

Θα ήθελα κύριε Υπουργέ, να επισημάνω ένα μειονέκτημα που θα πρέπει να τοποθετηθείτε σ' αυτό, αφού συνεχίζονται οι συζητήσεις, είναι σε εξέλιξη. Νομίζω ότι το θέμα είναι το μειονέκτημα της νησιωτικότητας. Δεν υπάρχει άλλη χώρα στην Ε.Ε. με τέτοιο εκτεταμένο δίκτυο μικρότερων και μεγαλύτερων νησιών και σε αυτό το θέμα, θα ήθελα να επισημάνω τρία σοβαρά σημεία για την εφαρμογή των κανόνων που συνήθως αφορούν μεγάλες περιοχές στην ηπειρωτική χώρα. Το ένα είναι ότι στις νησιωτικές περιοχές έχουμε πολύ μικρούς κλήρους σε σχέση με την ηπειρωτική χώρα. Το δεύτερο είναι ότι κοστίζει και η μεταφορά προϊόντων, τροφών, φαρμάκων, εξοπλισμού και για να έρθουν στο νησί και για να διατεθούν τα παραγόμενα προϊόντα. Επίσης, επειδή αναφερθήκατε στην έλλειψη προσωπικού για τους απαραίτητους ελέγχους, φανταστείτε αν υπάρχει έλλειψη προσωπικού στα μεγάλα αστικά κέντρα και στην ηπειρωτική περιφέρεια, αυτό λειτουργεί πολλαπλασιαστικά στα νησιά μας και έχουμε πραγματικά, όχι μόνο στους υπαλλήλους της δικής σας αρμοδιότητας, αλλά και γενικότερα, στην προσέλκυση και κυρίως, στα χρόνια της κρίσης, υπαλλήλων, γιατρών, καθηγητών κ.λπ.. Νομίζω, δηλαδή ότι αυτά τα τρία σημεία θα ήθελαν ιδιαίτερη προσοχή, γιατί πολλές φορές οι όροι που τίθενται, αφορούν κυρίως την ηπειρωτική χώρα. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τζελέπης.

ΜΙΧΑΗΛ ΤΖΕΛΕΠΗ: Ευχαριστώ, κυρία Πρόεδρε. Κύριε Υπουργέ, θεωρώ ότι είναι σημαντική η σημερινή συζήτηση γύρω από το μέλλον της ελληνικής γεωργίας για μετά το 2020, και σε σχέση με τις διαπραγματεύσεις για τη μόνη ΚΑΠ και τι μέλλει γενέσθαι, γιατί η συζήτηση αυτή γίνεται σε μια χρονική στιγμή που δεν είναι η ευνοϊκότερη και για τη χώρα μας και για την Ε.Ε.. Με το Brexit θα έχουμε μείωση του κοινοτικού προϋπολογισμού κοντά στα 11 δις από ό,τι διαβάζω. Άρα, είναι σημαντικό κατά πόσον εμείς θα είμαστε προετοιμασμένοι να διαπραγματευτούμε έτσι ούτως ώστε να μη χάσουμε από αυτά που είχαμε.

Είχα ζητήσει να γίνει και μια άλλη Επιτροπή, με θέμα τη βιομηχανία ζάχαρης. Θεωρώ ότι ήδη έχει χαθεί το timing, κυρία Πρόεδρε, εάν γίνει την άλλη βδομάδα δεν υπάρχει πλέον καλλιέργεια ζαχαρότευτλων για το 2018 και μπαίνει η ταφόπλακα στη βιομηχανία ζάχαρης. Έστω και στο παρά πέντε, καλό θα είναι να γίνει αυτή η συζήτηση.

Τώρα, σχετικά με την ΚΑΠ. Είναι γνωστό από τη δεκαετία του ΄90 ότι κάθε φορά που συζητείται η ΚΑΠ στην Ε.Ε., δηλαδή ο προϋπολογισμός για τον αγροτικό τομέα, πάντα οι χώρες, ιδιαίτερα του βορρά, έβαζαν θέμα επανεθνικοποίησης της ΚΑΠ, δηλαδή ένα μέρος της χρηματοδότησης να προέρχεται από εθνικούς πόρους. Καταλαβαίνετε τι σημαίνει αυτό για τη χώρα μας. Μόνο για τις άμεσες ενισχύσεις, η χώρα μας χρειάζεται κάθε χρόνο 2,2 δις. Άκουσα προηγουμένως ότι αυτές οι ενισχύσεις «κακώς μας δίνονται» ή « γιατί μας δίνονται» ή «γιατί αυτές οι επιδοτήσεις να είναι η μόνη ΚΑΠ;». Αυτές οι επιδοτήσεις είναι αναγκαίες για να υπάρξει αγροτικός τομέας στη χώρα μας και να είναι ανταγωνιστικός. Πουθενά στον κόσμο, ούτε καν στην Αμερική δεν υπάρχει αγροτική παραγωγή χωρίς ενισχύσεις και στην Αμερική υπάρχει ο «farm bill», δηλαδή, ο αγροτικός λογαριασμός.

Να δούμε τι συμβαίνει τώρα και που θέλουμε να πάμε μετά το 2020, μέχρι το 2020 ή 2022 που ενδέχεται να εφαρμοσθεί η νέα ΚΑΠ, εμείς θα έχουμε πρωτογενή τομέα; Θα έχουμε βιώσιμες γεωργικές εκμεταλλεύσεις; Τι έχουμε σήμερα και τι συμβαίνει στον αγροτικό τομέα; Έχουμε έναν πρωτογενή τομέα που έχει δύο βασικά διαρθρωτικά προβλήματα, μικρές γεωργικές εκμεταλλεύσεις και γερασμένο πληθυσμό, από την άλλη πλευρά, είναι υπό χρηματοδοτούμενος, με μειωμένες επενδύσεις σε ένα περιβάλλον με ραγδαίες τεχνολογικές εξελίξεις, κόστος εισροών και κόστος παραγωγής αυξημένο, χαμηλή ανταγωνιστικότητα. Θα ήθελα να πω ότι το κόστος έχει καθοριστεί πλέον από τη φορολογία και τις ασφαλιστικές εισφορές σε τέτοιο βαθμό που να μην συμφέρει πλέον τον Έλληνα παραγωγό να αναλάβει να καλλιεργήσει. Άρα, το πρώτο είναι ότι πρέπει μέχρι το 2020 να κατακτήσουμε τον αγροτικό μας τομέα και να σχεδιάσουμε, σε σχέση με τις διαπραγματεύσεις, πως η χώρα μας θα βγει με τις μικρότερες μειώσεις από αυτή τη διαπραγμάτευση. Άκουσα πολύ θετικά τον κ. Υπουργό να λέει ότι είναι κάθετοι στην επανεθνικοποίηση.

Το ζητούμενο είναι ότι αυτός ο στρατηγικός εθνικός σχεδιασμός που ζητάει πλέον και για τον πυλώνα 1 η Ε.Ε. στην Επιτροπή της, μήπως υποκρύπτει εν μέρει επανεθνικοποίηση, όταν θα μας ελέγχουν το πώς και αν έχει απόδοση αυτός ο εθνικός στρατηγικός σχεδιασμός; Άκουσα το Γενικό Γραμματέα να έχει επιφυλάξεις –και σωστά- σε σχέση με τη δημόσια διοίκηση, κατά πόσο μπορούμε να έχουμε ένα τέτοιο σχεδιασμό και να τον παρακολουθήσουμε και να αποφέρει τα μέγιστα και θα ήθελα να ρωτήσω, στη συζήτηση που έγινε στην Επιτροπή, τα υπόλοιπα κράτη και ιδιαίτερα του Νότου της Ευρώπης, αποδέχθηκαν αυτόν τον στρατηγικό εθνικό σχεδιασμό και για τον πυλώνα 1, που είναι οι άμεσες ενισχύσεις και για τον πυλώνα 2, που είναι το πρόγραμμα αγροτικής ανάπτυξης, που εγώ συμφωνώ ότι πρέπει να είναι αλληλοσυμπληρούμενοι αυτοί οι τομείς;

Θα ήθελα να αναφέρω ότι η Πορτογαλία είπε για αυτόν τον εθνικό στρατηγικό σχεδιασμό ότι αυτό είναι θολό και δεν μπορεί να πάρει θέση και ζήτησε περισσότερες αποσαφηνίσεις από την Επιτροπή. Η Ισπανία ζήτησε να διατηρηθεί το υφιστάμενο καθεστώς της ΚΑΠ, σε σχέση με πυλώνα 1, πυλώνα 2. Η Γαλλία δήλωσε ότι δεν συζητά την συγχρηματοδότηση του πρώτου πυλώνα, στο ίδιο μήκος κύματος κινήθηκε και η Ιταλία και αρνητικές σε αυτό ήταν και οι χώρες του Βίσεγκραντ. Εμείς γιατί να μπούμε, λοιπόν, να συζητάμε αυτόν τον εθνικό σχεδιασμό και να μην εμμένουμε στον πρώτο πυλώνα να παραμείνουν οι ενισχύσεις ως ήταν; Γιατί αυτός ο εθνικός σχεδιασμός υποκρύπτει εν μέρει από την Ε.Ε. την επανεθνικοποίηση μέρους της ΚΑΠ από την «πίσω πόρτα».

Οφείλω να πω, κύριε Υπουργέ, ότι λόγω προσωπικών προβλημάτων δεν είδα τις σημειώσεις. Θα τις δω και αντίστοιχα θα κάνουμε και τις προτάσεις μας, ως Δημοκρατική Συμπαράταξη πάνω στις προτάσεις που έχουν γίνει και πολύ γρήγορα, γιατί πιστεύουμε πραγματικά ότι και σήμερα ακόμη, με όλα αυτά που προανέφερα προηγουμένως, στην κατάσταση που βρίσκεται ο πρωτογενής τομέας, συμβάλλει καθοριστικά με ένα 12% στην απασχόληση, με ένα 4% συμβολή στο Α.Ε.Π. και με 6 δισ. περίπου στις εξαγωγές. Οι προοπτικές για τον πρωτογενή τομέα για τη χώρα μας είναι αδιαμφισβήτητες ότι στη δημοσιονομική κρίση που βρίσκεται η χώρα και όταν λέμε για ένα νέο εθνικό σχέδιο παραγωγικής ανασυγκρότησης, πρέπει ο πρωτογενής τομέας να παίξει από τώρα -όχι με την εφαρμογή της νέας ΚΑΠ, από τώρα- και εδώ θα είμαστε αρωγοί να γίνουν προσπάθειες και καινοτόμες για την αναδιάρθρωση των διαρθρωτικών προβλημάτων που έχει ο αγροτικός τομέας και αναφέρθηκα και δεν χρειάζεται να αναφερθώ περαιτέρω.

Σε σχέση με το εάν θα πρέπει οι επιδοτήσεις να δίνονται στην παραγωγή ή εάν θα πρέπει να δίνονται ανά εκτάριο. Κατ’ αρχήν, θα ήθελα να πω ότι θεωρώ, πως έκλεισε ο κύκλος των ιστορικών δικαιωμάτων. Αυτό, όμως, είναι ένα άλλο ζητούμενο, το οποίο θα έρθει μετά από το κλείσιμο των οριστικών ποσών των χρηματοδοτήσεων που θα έρθουν από το εξωτερικό. Χρειάζεται, όμως, προσοχή, γιατί ακούστηκε και από τον Υπουργό, 56 € το στρέμμα έχουμε -για να το πάμε ανά στρέμμα, γιατί αυτό καταλαβαίνουν οι παραγωγοί- έναντι 25 € που είναι ο μέσος όρος της Ευρώπης. Πρέπει όλα αυτά να τα χειριστούμε με τέτοιο τρόπο που να είναι υπέρ της χώρας. Μετέπειτα παρεμβάσεις διορθωτικές από την πλευρά του Υπουργείου με εθνικές πολιτικές μπορούν να γίνουν. Σε πρώτο στάδιο όχι επανεθνικοποίηση και ει δυνατόν, καμία μείωση στις χρηματοδοτήσεις που είχε μέχρι τώρα μέσω της ΚΑΠ η χώρα μας. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ο κ. Δημαράς έχει το λόγο.

ΓΕΩΡΓΙΟΣ ΔΗΜΑΡΑΣ: Κύριε Υπουργέ και κύριε Γενικέ, σας ευχαριστούμε για την καλή ενημέρωση που μας κάνατε, αλλά που προκάλεσε και ένα πραγματικά ουσιαστικό διάλογο που μας κάνει όλους σοφότερους. Εμείς πρέπει, εδώ, να ξεκαθαρίσουμε ποιοι είναι οι δικοί μας στόχοι για την πατρίδα μας, όσον αφορά την αγροτική παραγωγή και τους οποίους πρέπει να επιδιώξουμε να περάσουν και μέσα από την αναθεώρησητης Κοινής Αγροτικής Πολιτικής, της ΚΑΠ.

Η αύξηση της αγροτικής παραγωγής και όλα τα χαρακτηριστικά της πρέπει να οδηγούν σε μια στέρεη οικονομία που δεν θα καταρρέει σε περιφερειακές και διεθνείς αναταράξεις, που θα μπορεί ο ελληνικός λαός να τρέφεται ακόμα και σε δύσκολες καταστάσεις. Αυτό νομίζω ότι είναι πρωτεύον.

Επομένως, το πρώτο είναι η διατροφική επάρκεια της χώρας και το θετικό Ισοζύγιο Εξωτερικών Συναλλαγών στα αγροτικά προϊόντα, διότι, έως τώρα, έχουμε αρνητικό Ισοζύγιο. Και αυτό το 4% του Ακαθάριστου Εθνικού Προϊόντος, που περίπου έχει η αγροτική παραγωγή μαζί με την αλιεία, πρέπει σταδιακά και ως ποσοστό του Α.Ε.Π. να το αυξήσουμε και να το κάνουμε 5%, ίσως και 6%.

Ο δεύτερος γενικός στόχος είναι η ενίσχυση της υπαίθρου με ένα ολιστικό πρόγραμμα, όπως σωστά αναφέρθηκε, κύριε Υπουργέ, αποκεντρωμένης ανάπτυξης, για ισχυρές τοπικές οικονομίες, που είναι βάση για τη βιώσιμη οικονομία και όχι μόνο στη γεωργία, αλλά και στην τυποποίηση, που θα βασίζεται στην εκπαίδευση των αγροτών, στην εκπαίδευση γενικά και στον πολιτισμό.

Ο τρίτος γενικός στόχος είναι να σταματήσουν οι μονοκαλλιέργειες και η εξαφάνιση παραγωγής των σπόρων. Αυτό οδηγεί σε μη βιώσιμη οικονομία και σε πολύ μεγαλύτερη εξάρτηση της χώρας μας από αλλού.

Τέταρτος στόχος είναι η λογική της αειφορίας, για ποιοτικά προϊόντα. Και λέω «λογική της αειφορίας», διότι οι αγροτικές εκτάσεις μας θα πρέπει να μπορούν να παράγουν και τις επόμενες δεκαετίες και τους επόμενους αιώνες. Επομένως, θα πρέπει να προσαρμόσουμε τον τρόπο των καλλιεργειών και τη χρήση των φυτοφαρμάκων στη λογική της αειφορίας.

Οι Πράσινοι και στην Ευρώπη και εμείς οι Οικολόγοι Πράσινοι, εδώ στην Ελλάδα, τους οποίους εκπροσωπώ και στο Κοινοβούλιο, μέσα από την Κοινοβουλευτική Ομάδα του ΣΥ.ΡΙΖ.Α., έχουμε κάποιους στόχους να αλλάξουμε τις προτεραιότητες των άμεσων πληρωμών, όσον αφορά στην Κοινή Αγροτική Πολιτική, προς ένα οικολογικό αγροτικό μοντέλο. Η αγροοικολογία είναι ο δρόμος για τη μετατροπή της γεωργίας μας σε έναν τομέα περιβαλλοντικά και κοινωνικά υπεύθυνο, ικανό να αντιμετωπίσει τις τρέχουσες προκλήσεις του πλανήτη. Οι άμεσες πληρωμές πρέπει να δίνουν σαφή προτεραιότητα στις γεωργικές εκμεταλλεύσεις, που εφαρμόζουν βιολογικές και οικολογικές αρχές της αειφορίας.

Δεύτερο, να υπάρξει καλύτερη ισορροπία μεταξύ του Πυλώνα 1 (άμεσης ενίσχυσης εισοδήματος) και του Πυλώνα 2 (αναπτυξιακές ενισχύσεις). Να αλλάξει το σύστημα επιδοτήσεων, με βάση τις εκτάσεις, προς ένα σύστημα, που θα έχει προτεραιότητα τις ανάγκες του οικοσυστήματος. Στα περιβαλλοντικά μέτρα να υπάρξουν πιο στοχοθετημένα και επεξεργασμένα μέτρα.

Τρίτον, να θεσμοθετηθεί αυστηρό όριο επιδοτήσεων, π.χ. 50.000 ευρώ ανά εκμετάλλευση, ώστε να εξοικονομηθούν πόροι για τις μικρές εκμεταλλεύσεις.

Τέταρτον, να επενδύουμε στη συντόμευση της αλυσίδας τροφίμων. Τα τοπικά τρόφιμα πρέπει να αποκτήσουν ειδικό ευρωπαϊκό καθεστώς διευκολύνσεων. Η παραγωγή προς τοπική κατανάλωση θα πρέπει να έχει προτεραιότητα στο σύστημα άμεσων πληρωμών. Οι νομοθετικές διευκολύνσεις θα πρέπει να βοηθούν τους μικρούς αγρότες να παράγουν, να επεξεργάζονται και να πωλούν απευθείας τα προϊόντα τους.

Πέμπτο, να ενταχθεί η τοπική ανταλλαγή σπόρων και η χρήση τους, στο καθεστώς ενισχύσεων του Πυλώνα 2, στις αναπτυξιακές επενδύσεις, ώστε να χρησιμοποιούνται από τους τοπικούς αγρότες και να διευκολύνεται η ανταλλαγή και η κυκλοφορία τους. Να ενθαρρύνονται οι τοπικά προσαρμοσμένοι σπόροι, κατάλληλοι για τον τύπο του εδάφους.

Έκτο, να εφαρμόζεται η αρχή της προφύλαξης και η αρχή «ο ρυπαίνων πληρώνει» σε ό,τι αφορά τα χημικά προϊόντα, που χρησιμοποιούνται. Να θεσπιστεί έμμεση οικολογική φορολόγηση, μέσω της μείωσης των ενισχύσεων της ΚΑΠ, όταν χρησιμοποιούνται ανόργανα λιπάσματα και φυτοφάρμακα. Να μην χορηγούνται ενισχύσεις για γενετικά τροποποιημένους οργανισμούς και ζώα, που τρέφονται με αυτές τις συνθήκες.

Έβδομο, να επιδιωχθεί μείωση της εξάρτησης της Ε.Ε. από ζωικές πρωτεΐνες και να δοθούν κίνητρα για αύξηση της παραγωγής και κατανάλωση φυτικών πρωτεϊνών.

Όγδοο, να γίνει κριτήριο επιλεξιμότητας η ευημερία των ζώων.

Ένατο, να προωθούν οι παραπάνω προτεραιότητες την έρευνα και την κατάρτιση. Να καταστεί υποχρεωτική η διδασκαλία των οικολογικών βιολογικών πρακτικών στην επαγγελματική γεωργική κατάρτιση, σε σχολεία και σε πανεπιστήμια.

Και δέκατο και τελευταίο, κυρία Πρόεδρε, να δοθεί μάχη να μη μειωθεί ο προϋπολογισμός σε επίπεδο Ε.Ε. και ιδιαίτερα για την πατρίδα μας.

Η αγροτική παραγωγή είναι όρος της επιβίωσης μας και αυτό πρέπει να το καταλάβουν όλοι. Θέλουμε ειδική προσπάθεια, να το καταλάβουμε και εμείς, να το καταλάβουν και οι ευρωπαίοι. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Πριν δώσω το λόγο στον επόμενο ομιλητή, να πω ότι υπάρχει ένα αίτημα στην Επιτροπή για συζήτηση σχετικά με την Ελληνική Βιομηχανία Ζάχαρης που ανέφερε πριν ο κ. Τζελέπης. Ο αρμόδιος Υπουργός είναι ενήμερος και μάλλον, την άλλη εβδομάδα, θα κάνουμε αυτή την ειδική συνεδρίαση, κύριε Τζελέπη. Ο κ. Στύλιος έχει το λόγο.

ΓΕΩΡΓΙΟΣ ΣΤΥΛΙΟΣ: Να προσθέσω και εγώ ότι έχει δίκιο ο κ. Τζελέπης. Συνεχώς και σε εμάς, στη Ν.Δ. και σε μένα προσωπικά, απευθύνονται παραγωγοί ζαχαροτεύτλων, οι οποίοι μας επισημαίνουν το πρόβλημα που υπάρχει σε σχέση με την Ελληνική Βιομηχανία Ζάχαρης αλλά και την παραγωγή τους που είναι το πιο ουσιαστικό.

Κυρία Πρόεδρε, κυρίες και κύριοι συνάδελφοι, κύριε Υπουργέ, η συζήτηση για τη νέα ΚΑΠ είναι ουσιαστική και σημαντική διότι, το καταλαβαίνουμε όλοι, αφορά την αγροτική παραγωγή της χώρας και τον αγροδιατροφικό τομέα που είναι ένας μεγάλος και πάρα πολύ ουσιαστικός τομέας στην πατρίδα μας.

Για μας, τη Ν.Δ., είναι διπλά σημαντικός αυτός ο τομέας, διότι η αγροτική παραγωγή είναι αυτή, η οποία δίνει μέγεθος και διάσταση στη χώρα μας, γιατί γνωρίζετε όλοι ότι ο γεωργός, ο κτηνοτρόφος, ο παραγωγός είναι στη περιφέρεια, δεν είναι στα αστικά κέντρα και είναι αυτός που ζωντανεύει τη χώρα και την πατρίδα.

Η Ν.Δ. για χρόνια στήριξε τον πρωτογενή τομέα με ουσιαστικές παρεμβάσεις, το Πρόγραμμα «Μπαλτατζής» και το «Πρόγραμμα 2014 – 2020». Περιμένουμε από τη σημερινή Κυβέρνηση να κρατηθεί στο ύψος που κρατήθηκαν οι προηγούμενες κυβερνήσεις, σε σχέση με την αγροτική πολιτική και τις διαπραγματεύσεις που είναι τώρα σε εξέλιξη.

Όμως, το τι θα συμβεί από το 2020 και μετά, ποια θα είναι η δομή και αρχιτεκτονική, θα καθορισθεί από τις συζητήσεις και διαπραγματεύσεις που γίνονται τώρα. Όπως είπε ο κ. Τζελέπης, «Το σήμερα είναι πάρα πολύ ουσιαστικό για το μετά».

Θέλω να ρωτήσω τον κ. Υπουργό, αν η μη απορρόφηση πόρων από το δεύτερο πυλώνα του Προγράμματος Αγροτικής Ανάπτυξης θα έχει συνέπειες και θα αποτελέσει ένα επιχείρημα στους εταίρους μας στην Ε.Ε., να μας πουν το πολύ απλό, το οποίο έχει ξαναειπωθεί και ακουστεί ότι «αφού δεν απορροφάτε τους πόρους, δεν τους χρειάζεστε. Συνεπώς, ας δώσουμε λιγότερα χρήματα στο επόμενο πρόγραμμα». Με αυτό το σκεπτικό, επανειλημμένα η Ν.Δ. έχει κάνει ερωτήσεις, επίκαιρες ερωτήσεις και επερώτηση, σε κοινοβουλευτικό επίπεδο για την απορρόφηση του αναπτυξιακού κομματιού του Προγράμματος Αγροτικής Ανάπτυξης.

Αντιλαμβανόμαστε όλοι και καταλαβαίνουμε ότι ένα ποσό της τάξης των 6 δισεκατομμυρίων που περιλαμβάνει το συγκεκριμένο πρόγραμμα, πόσο πολλαπλασιαστικά θα μπορούσε να λειτουργήσει για την ελληνική οικονομία, επί δύο και επί τρία, τρέχοντας και απορροφώντας αυτά τα χρήματα, γρήγορα και άμεσα. Η διαχειριστική ανεπάρκεια είναι ευθύνη αποκλειστικά της σημερινής διακυβέρνησης ΣΥ.ΡΙΖ.Α. – ΑΝ.ΕΛΛ. και σε αυτούς απευθύνεται.

Τώρα, σε σχέση με τη γραφειοκρατία και τη δημόσια διοίκηση, την ευθύνη την έχει η διακυβέρνηση ΣΥ.ΡΙΖ.Α. – ΑΝ.ΕΛΛ..

Πρώτον, θέλω να ρωτήσω που βρίσκονται τα σχέδια διαχείρισης, τα οποία θα έπρεπε να έχουν ολοκληρωθεί, για να ξέρουμε πώς να κινούμαστε από δω και στο εξής;

Δεύτερον, θα τελειώσουμε κάποτε με τα ιστορικά δικαιώματα και ποιος είναι ο σχεδιασμός, από δω και στο εξής, για τους αγρότες;

Τρίτον, που βρίσκεται το ύψος του κρατικού προϋπολογισμού και που θα πάει; Να δηλώσω από τη πλευρά της Νέας Δημοκρατίας ότι εμείς είμαστε αντίθετοι με τη λογική της επανεθνικοποίησης της κοινής αγροτικής πολιτικής. Θέλουμε να ακούσουμε ξεκάθαρες κουβέντες από την πλευρά του Υπουργείου και της Κυβέρνησης σε σχέση με αυτό το ζήτημα, για να μας πει σε ποιες ενέργειες, σε ποιες πρωτοβουλίες, ποιες κοινές συμμαχίες θα αναπτύξει σε ευρωπαϊκό επίπεδο για να έχουμε μια κοινή ευρωπαϊκή πολιτική, κοινή αγορά, για να έχουμε καλύτερα προϊόντα πιο ποιοτικά και να έχουμε μια εξωστρέφεια στην ευρωπαϊκή αγροτική πολιτική και μια εξωστρέφεια στην ελληνική αγροτική παραγωγή. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραΐτης.

ΝΙΚΟΛΑΟΣ ΜΩΡΑΙΤΗΣ: Θα μας επιτρέψετε να κάνουμε μια συνολικότερη τοποθέτηση για την κοινή αγροτική πολιτική. Η τραγική κατάσταση που βιώνουν σήμερα οι μικρομεσαίοι αγρότες, κτηνοτρόφοι και ψαράδες της χώρας, δεν είναι κεραυνός εν αιθρία. Από την ένταξη της χώρας στην τότε ΕΟΚ, στον «παράδεισο» στα «χρυσά κουτάλια», έως τις μέρες μας, έχουμε βίαιο μαζικό ξεκλήρισμα εκατοντάδων χιλιάδων μικρών και μεσαίων αγροτών. Σε αυτή την κατεύθυνση καθοριστικό ρόλο για το πέρασμα αυτών των πολιτικών ήταν η κοινή αγροτική πολιτική και οι αναθεωρήσεις της. Εργαλείο ήταν οι επιδοτήσεις, το «τυρί στη φάκα», στοχεύοντας στην εξαγορά αγροτικών συνειδήσεων για να περάσει στα μαλακά, χωρίς αντιστάσεις αυτή η καταστροφική πολιτική.

Καταστράφηκαν, ξεριζώθηκαν όλα αυτά τα χρόνια δυναμικές καλλιέργειες στο όνομα των διαφόρων αναδιαρθρώσεων, δίνονταν κονδύλια, επιδοτήσεις για το ξερίζωμα καλλιεργειών. Είχαμε προγράμματα αγρανάπαυσης, ποσοστώσεις πλαφόν στην παραγωγή, πρόστιμα συνυπευθυνότητας, σε μια χώρα που κάνει εισαγωγές για να θρέψει το λαό της, παρότι, είχε όλες τις δυνατότητες να παράγει άριστης ποιότητας προϊόντα υψηλής διατροφικής αξίας για τις σύγχρονες λαϊκές διατροφικές ανάγκες.

Όλα αυτά, όμως, σκόνταφταν και σκοντάφτουν στο καπιταλιστικό τρόπο παραγωγής που πρωτεύει το κέρδος και όχι λαϊκές ανάγκες. Η ίδια πολιτική εφαρμόστηκε και σε άλλους τομείς, όπως είναι η παράκτιοι αλιείς, όπου έχει καταστραφεί το μεγαλύτερο μέρος τους. Αυτά ήταν τα δώρα που επιφύλασσαν όλα αυτά τα χρόνια για τη μικρή και μεσαία αγροτιά οι αναθεωρήσεις της κοινής αγροτικής πολιτικής που υλοποίησαν με απόλυτη συνέπεια όλες οι Κυβερνήσεις και στήριξαν τα αστικά κόμματα της ευρωυποταγής. Έφερναν κάθε φορά νέα βάσανα, χειροτέρευαν τη θέση της φτωχής και μεσαίας αγροτιάς.

Σε αυτή την κατεύθυνση θα κινηθεί και η νέα αναθεώρηση της ΚΑΠ για μετά το 2020. Θα φέρει σε πιο τραγική θέση το φτωχό αγρότη, τον κτηνοτρόφο της οικογενειακής εκμετάλλευσης, του μικρού πολυτεμαχισμένου κλήρου, των διάσπαρτων μικρών κτηνοτροφικών μονάδων. Θα επιταχύνει παραπέρα το ξεκλήρισμά του, θα συγκεντρώσει τη γη και τη παραγωγή σε ακόμα λιγότερα χέρια. Η νέα αναθεώρηση της ΚΑΠ θα συνεχίσει να στηρίζει και τον φορέα των μονοπωλιακών ομίλων που δραστηριοποιείται στο χώρο της αγροκτηνοτροφικής παραγωγής στη μεταποίηση και στην εμπορία.

Η ΚΑΠ σταθερά προώθησε τη συγκέντρωση και συντηροποίηση του κεφαλαίου, παράλληλα με την άντληση των αντιδράσεων, όπως αναφέραμε, εκατομμυρίων ξεκληρισμένων αυτοαπασχολούμενων αγροτών, κτηνοτρόφων ψαράδων σε ολόκληρη την Ε.Ε.. Ιδιαίτερα τα χρόνια της διεύρυνσης της πρώην ΕΟΚ, μετέπειτα Ε.Ε., με εργαλείο τη χορήγηση των επιδοτήσεων η ΚΑΠ, επιβλήθηκε ως μονόδρομος, ως αναγκαίο κακό. Σήμερα, μπροστά στις συνθήκες που έχουν διαμορφωθεί με την ανάδειξη της Ε.Ε. σε πρωταθλήτρια εξαγωγών αγροτικών προϊόντων διατροφής, προτεραιότητα αντιμετώπισης για την Ε.Ε. αποτελεί το μικρό σε σχέση με τους ανταγωνιστές, όπως είναι οι Ηνωμένες Πολιτείες της Αμερικής μέγεθος της αγροτικής εκμετάλλευσης που είναι σοβαρό μειονέκτημα για την παραγωγικότητα. Κάτω απ' αυτές τις συνθήκες και με δεδομένες τις εξελίξεις όπου υπάρχουν με το Brexit και με την είσοδο άλλων χωρών θα έχουμε τη νέα αναθεώρηση.

Εξετάζονται με αντικρουόμενες απόψεις, όπως ανέφερε ο κ. Υπουργός, η κατανομή των κονδυλίων του Προϋπολογισμού για μετά το 2020.

Μπαίνει καθαρά στο κείμενο και στην πρόταση της Επιτροπής, αλλά και στην πρόταση του Υπουργείου, κατά πόσο οι άμεσες ενισχύσεις με τον τρόπο που κατανέμονταν υπηρετούσαν τον κεντρικό στόχο της Ε.Ε. των μονοπωλίων, δηλαδή, την ανταγωνιστικότητα.

Ασκείται κριτική ότι με την κατανομή των επιδοτήσεων διατηρούνται στα όρια της επιβίωσης αρκετές μη ανταγωνιστικές μικρομεσαίες εκμεταλλεύσεις. Το αναφέρει καθαρά η πρόταση της Επιτροπής και μπροστά σε αυτό σχεδιάζουν, πώς καλύτερα θα δοθούν οι συνδεδεμένες ενισχύσεις για να συμβάλουν στους στόχους της ΚΑΠ και στην προστιθέμενη αξία της Ε.Ε.. Το αναφέρει επί λέξει η πρόταση της Επιτροπής.

Σε αυτή την κατεύθυνση ήταν και η δήλωση του κ. Τσακαλώτου στην Επιτροπή του Ευρωκοινοβουλίου για μεγάλο αγροτικό τομέα στην Ελλάδα. Με όλα αυτά, στοχεύετε ή να ξεμπερδέψετε με αυτές τις μικροεκμεταλλεύσεις μια ώρα αρχύτερα ή να τους σπρώξετε σε συλλογικά σχήματα, προκρίνοντας τη συγκέντρωση της παραγωγής μέσα από την συμβολαιακή γεωργία. Ήδη, η Τράπεζα Πειραιώς έχει προχωρήσει σε τέτοιες καλλιέργειες.

Στόχος σας είναι να υποτάξετε όσους αγρότες, κτηνοτρόφους παλεύουν να επιβιώσουν στο τραπεζικό κεφάλαιο. Αργά ή γρήγορα, όμως, θα τους κάνετε συνένοχους στο ξεκλήρισμά τους, διότι όσο και αν δουλέψουν, δεν θα μπορέσουν να αντέξουν στον ανταγωνισμό. Θα εκτοπιστούν από τις μεγάλες καπιταλιστικές μονάδες, όπου η παραγωγικότητα είναι συγκριτικά μεγαλύτερη και έχουν τη δυνατότητα λόγω μεγαλύτερης παραγωγής να αγοράζουν φθηνότερα καλλιεργητικά μέσα και εφόδια, να προωθούν τα προϊόντα τους με καλύτερους όρους. Αυτό είναι αντικειμενικό στο σημερινό δρόμο ανάπτυξης.

Κύριε Υπουργέ και εσείς με τη στάση σας στηρίζετε αυτή την πολιτική. Προσπαθείτε να πείσετε τη μικρομεσαία αγροτιά ότι είναι θέμα διαπραγμάτευσης, εκεί άλλωστε επικεντρώθηκε και όλη η κριτική των αστικών κομμάτων και εσείς τους λέτε ότι θα δώσετε τη μάχη για να έχετε καλύτερα αποτελέσματα. Περνάτε με όλους τους τρόπους τη λογική του μικρότερου κακού και ότι η πολιτική της Ε.Ε. είναι μονόδρομος, αναγκαίο κακό.

Αυτή είναι η βρώμικη δουλειά που κάνετε και στον τομέα της αγροτικής ανάπτυξης για λογαριασμό των μονοπωλίων. Η κυβέρνησή σας αναδεικνύεται ως ο πιο προκομμένος διαχειριστής της υποταγής της πρωτογενούς παραγωγής στον καπιταλισμό, στους επιχειρηματικούς ομίλους, στη βιομηχανία, στο εμπορικό και τραπεζικό κεφάλαιο.

Κάτω από αυτή την πολιτική, η αγροτική παραγωγή δεν μπορεί να ικανοποιήσει τις σύγχρονες διατροφικές λαϊκές ανάγκες, αφού παράγονται και εξάγονται ή εισάγονται προϊόντα μόνο και μόνο με στόχο το καπιταλιστικό κέρδος, το κέρδος των μονοπωλίων των βιομηχάνων που συνθλίβουν τη μικρή και μεσαία αγροκτηνοτροφική παραγωγή.

Πριν κλείσω την τοποθέτησή μου, θα ήθελα να θέσω ορισμένα ερωτήματα, κ. Υπουργέ. Αφού νοιάζεστε, όπως λέτε, για την παραμονή και την επιβίωση της φτωχομεσαίας αγροτιάς, γιατί δεν παίρνετε μέτρα, όπως για παράδειγμα, κατώτερες εγγυημένες τιμές στα προϊόντα; Γιατί δεν μειώνετε τη φορολογία, τις ασφαλιστικές εισφορές των αγροτών; Γιατί δεν καταργείτε τα τεκμήρια διαβίωσης; Γιατί δεν διατηρείτε το αφορολόγητο που κερδήθηκε μετά από αγώνες, της φτωχής και μεσαίας αγροτιάς; Γιατί δεν δίνετε αφορολόγητο πετρέλαιο, κ. Υπουργέ, στους αγρότες, όπως δίνετε στους εφοπλιστές; Γιατί δεν καταργείτε το φόρο στο κρασί; Γιατί δεν καταργείτε το Φ.Π.Α στα είδη και στα τρόφιμα πλατιάς λαϊκής κατανάλωσης; Γιατί δεν καταργείτε το ΕΝΦΙΑ στα χωράφια, στα βοσκοτόπια, στα ποιμνιοστάσια; Για τα χαράτσια του ΕΛΓΑ κανένα σχόλιο, κ. Υπουργέ. Όλα αυτά είναι που κάνουν δύσκολη τη ζωή της φτωχής και μεσαίας αγροτιάς.

Μπροστά σε αυτή τη βαρβαρότητα υπάρχει λύση, τόσο για τους μικρομεσαίους αγροτοκτηνοτρόφους, όσο και για τα λαϊκά στρώματα που έχουν ανάγκη από μια πρωτογενή παραγωγή που θα διασφαλίζει φθηνά και ποιοτικά τρόφιμα για τις διατροφικές λαϊκές ανάγκες. Αυτή η λύση βρίσκεται στην πρόταση του Κ.Κ.Ε. για διαφορετική κοινωνικοοικονομική οργάνωση από την εργατική εξουσία στη μεγάλη παραγωγή που θα αξιοποιεί τις τεράστιες παραγωγικές δυνατότητες της χώρας, μέσα από τον κεντρικό σχεδιασμό, με πανεθνικό δίκτυο διανομής αγαθών και προϊόντων.

Σε αυτό το πλαίσιο μπορούν να βρουν διέξοδο και οι ανάγκες των βιοπαλαιστών αγροτών, κτηνοτρόφων, ψαράδων μέσω της ανάπτυξης αντίστοιχου δικτύου αγροτικών παραγωγικών συνεταιρισμών συνδεδεμένου με τον κεντρικό μηχανισμό. Θα αντιμετωπίζουν έτσι το κόστος παραγωγής και άλλα ζητήματα. Θα έχουν την επιστημονική στήριξη, την τεχνική στήριξη και όχι αυτό που βάζετε εσείς δήθεν για στήριξη, τη στιγμή που έχετε αποδεκατίσει όλες τις δημόσιες υπηρεσίες. Θα έχουν πρόσβαση σε υψηλού επιπέδου υπηρεσίες υγείας, παιδείας, πολιτισμού και ανάπαυσης.

Μόνο τότε θα απαλλαγούν από τα βάσανά τους οι φωτοχομεσαίοι παραγωγοί και οι ανάγκες τους δεν θα συνθλίβονται από την κυριαρχία των μονοπωλίων. Κλείνοντας, θα θέλαμε να μεταφέρουμε, κύριε Υπουργέ, την κραυγή αγωνίας χιλιάδων κτηνοτρόφων, αιγοπροβατοτρόφων που βρίσκονται σε συνθήκες πλήρους κατάρρευσης, με τιμές στα προϊόντα που κατρακυλούν, γιατί το γάλα, κύριε Υπουργέ, πληρώνεται 10% ως 20% και πιο κάτω από τις περσινές εξευτελιστικές τιμές, όπως επίσης και στο κρέας και, σε συνδυασμό με τις άσχημες καιρικές συνθήκες, τους οδηγούν στον αφανισμό.

Μεταφέρουμε, επίσης, κύριε Υπουργέ, την οργή των νέων συνταξιούχων αγροτών που βγαίνουν στη σύνταξη με το νόμο «σφαγείο» του κυρίου Κατρούγκαλου, γιατί με 20 και 30 χρόνια ασφαλιστικών εισφορών παίρνουν 330 ευρώ, 23 ευρώ από την εθνική σύνταξη που και εσείς ο ίδιος λέγατε ότι είναι οι μεγάλοι κερδισμένοι και ότι οι αγρότες με 20 χρόνια ασφάλισης θα παίρνουν 384 ευρώ. Παρόλα αυτά, η Κυβέρνησή σας περιφέρεται στην ύπαιθρο και, μέσα από τα περιφερειακά σας συνέδρια που ξεχειλίζουν από κοροϊδία, με θράσος μιλάτε για αναζωογόνηση της υπαίθρου και ότι θα βγουν όλοι κερδισμένοι από τις δικές σας προτάσεις.

Τέλος, καλούμε τη φτωχή αγροτιά να δώσει μαζικά το παρόν την ερχόμενη Κυριακή στον τόπο θυσίας των Θεσσαλών κολίγων στο Κιλελέρ, γιατί τα αιτήματα εκείνου του ξεσηκωμού, αν και πέρασαν 108 χρόνια, είναι επίκαιρα και σήμερα όσο ποτέ. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ: Κύριε Υπουργέ, καταρχάς, σας ευχαριστώ που είστε εδώ για την ενημέρωση που μας κάνατε. Διάβασα με προσοχή το κείμενο, το οποίο μας έχετε μοιράσει, με τις ελληνικές θέσεις που έχει διαμορφώσει το Υπουργείο σας μετά την ανακοίνωση της Ευρωπαϊκής Επιτροπής της 29 Νοεμβρίου 2017, με θέμα «το μέλλον των τροφίμων και της γεωργίας». Το κείμενό σας θα μπορούσα να πω ότι είναι μια καλή, απλή έκθεση ιδεών, με την οποία σίγουρα θεωρώ ότι συμφωνούν όλοι, όμως θα ήθελα να κάνω κάποιες επισημάνσεις.

Πρώτον, έχουμε να αντιμετωπίσουμε τη νέα ευρωπαϊκή πραγματικότητα, που, μεταξύ άλλων, περιλαμβάνει και το Brexit, που θα απασχολήσει τουλάχιστον 11 δισ. ευρώ από τον προϋπολογισμό της Ε.Ε.. Οι περισσότερες, δε, προτάσεις που ακούγονται προκειμένου να ισοσκελιστεί αυτή η απώλεια, περιλαμβάνουν περιορισμό των άμεσων ενισχύσεων, δηλαδή των αγροτικών επιδοτήσεων, ίσως και των επενδύσεων για την αγροτική ανάπτυξη, με ενδεχόμενο αποτέλεσμα να κληθούν τα κράτη - μέλη να αναλάβουν μέρος αυτών των ενισχύσεων, δηλαδή η περίφημη επικουρικότητα ή επανεθνικοποίηση, όπως σωστά λέγεται. Έχοντας αυτό υπόψη, θα ήθελα, καταρχάς, να ρωτήσω, ποια είναι η ελληνική πρόταση για την εξεύρεση αυτών των 11 δισ. που θα λείψουν εξαιτίας του Brexit και αν υπάρχουν στο «τραπέζι» και άλλες σοβαρές προτάσεις εξοικονόμησης πόρων από άλλες πηγές, δεδομένου ότι μόνο ο ιδιωτικός τομέας θα πληγεί.

Στο δεύτερο σημείο του κειμένου των ελληνικών θέσεων αναφέρεται επί λέξει «η ιδέα ακόμη και ενός μικρού βαθμού συγχρηματοδότησης των άμεσων ενισχύσεων μάς βρίσκει αντίθετους, καθώς σηματοδοτεί τάσεις επανεθνικοποίησης της ΚΑΠ» και λίγο παρακάτω, στο σημείο 4, αναφέρει ότι «εκφράζονται ανησυχίες σχετικά με την προτεινόμενη ενίσχυση της επικουρικότητας και τη διαφαινόμενη αύξηση ευθυνών των κρατών - μελών». Το δεύτερο κείμενο, όμως, που μας μοιράσατε, με την ανακοίνωση του Συμβουλίου της 14 Φεβρουαρίου, στη σελίδα 3 αναφέρει ότι «κατά τη σύνοδο του Συμβουλίου στις 29 Ιανουαρίου 2018, τα κράτη - μέλη εξέφρασαν την ικανοποίησή τους για την πρόταση της Επιτροπής να αυξηθεί το υφιστάμενο επίπεδο επικουρικότητας», χωρίς να κάνει λόγο για διαφοροποιήσεις κάποιων κρατών, όπως στο υπόλοιπο κείμενο, επομένως, όλες οι χώρες το υποστήριξαν αυτό.

Θέλω να σας ρωτήσω, πώς γίνεται εντός Ελλάδος η θέση της Κυβέρνησης ΣΥ.ΡΙΖ.Α. - ΑΝ.ΕΛ. να είναι κάθετα ενάντια στη συγχρηματοδότηση και εκτός Ελλάδος να είναι υπέρ της αύξησης της επικουρικότητας; Δεν γίνεται, δηλαδή, να είμαστε «και με τον αστυφύλακα και με τον χωροφύλακα», εκτός και αν, βέβαια, υποθέσουμε ότι ψεύδεται η Βουλγαρική Προεδρία. Αυτό θα ήταν κάτι, το οποίο μπορούμε να το ακούσουμε.

Το τρίτο θέμα στο οποίο θα αναφερθώ είναι αυτό της πανευρωπαϊκής δημόσιας διαβούλευσης με τις 33 ερωτήσεις για τον εκμοντερνισμό και την απλοποίηση της κοινής αγροτικής πολιτικής που είχε αναρτηθεί και στην ιστοσελίδα του Υπουργείου. Πρώτη παρατήρηση είναι ότι έχουν περάσει 8 μήνες από την έκδοση των αποτελεσμάτων της διαβούλευσης και ακόμη δεν έχει μεταφραστεί το κείμενο στην ελληνική γλώσσα, έτσι ώστε οι Έλληνες πολίτες να ενημερωθούν καλύτερα.

Δεύτερον, θα ήθελα να ρωτήσω, αν πρόκειται να απασχολήσουν σοβαρά την ηγεσία του Υπουργείου τα πολλά ενδιαφέροντα ευρήματα όπως, πρώτον, το ότι το Υπουργείο σας απέτυχε στην καμπάνια προώθησης της διαβούλευσης δεδομένου ότι από τους 58.520 πανευρωπαϊκά συμμετέχοντες, μόνο 114 προέρχονταν από την Ελλάδα και από αυτούς μόνο 40 ήταν αγρότες. Θα θεωρούσα την αποτυχία παταγώδης.

Τρίτον, στην ερώτηση τρία, μόνο το 15% των Ελλήνων πιστεύει ότι η παρούσα ΚΑΠ αντιμετωπίζει ικανοποιητικά τις σημερινές προκλήσεις. Τέταρτον, στα επιμέρους ερωτήματα της ερώτηση 5 έχουμε τα εξής, το 92% των Ελλήνων ισχυρίζεται ότι το εισόδημα των αγροτών είναι σημαντικά χαμηλότερο από το μέσο όρο της Ε.Ε., το 84% ότι αντιμετωπίζουμε αυστηρότερους κανόνες από τις λοιπές κατηγορίες πολιτών και το 98% ότι εισπράττουν ένα περιορισμένο ποσοστό της τομής που πληρώνει ο καταναλωτής.

Πέμπτο, στο ερώτημα 7, μόνο το 14% πιστεύει ότι η παρούσα ΚΑΠ αντιμετωπίζει τις περιβαλλοντικές προκλήσεις. Και τελευταίο, στο ερώτημα 8 ένας από τους 4 απαντά ότι τα πιο σημαντικά εμπόδια αντικίνητρα για να γίνει κάποιος αγρότης είναι η έλλειψη πιστώσεων και η ψηλή φορολογία. Κλείνοντας θα ήθελα να κάνω τρείς ερωτήσεις. Η πρώτη είναι πως προτίθενται το Υπουργείο να αξιοποιήσει αυτά και όλα τα υπόλοιπα ευρήματα. Δεύτερον, πρόκειται να αλλάξει τις θέσεις του; Και το κυριότερο, τι έχει να απαντήσει στους Έλληνες αγρότες που περιγράφουν την ΚΑΠ ως κάτι το όχι ιδιαίτερα σημαντικό.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Δήμας.

ΧΡΙΣΤΟΣ ΔΗΜΑΣ: Δεδομένων των εξελίξεων στην Ε.Ε. και ειδικότερα των συζητήσεων του Ηνωμένου Βασιλείου για έξοδο από την Ε.Ε., και εγώ εκφράζω την αγωνία μου, όπως και άλλοι συνάδελφοι απ’ όλα τα κόμματα, στο τι σχεδιασμός προτεραιοτήτων έχει γίνει από το Υπουργείο Αγροτικής Ανάπτυξης για το ενδεχόμενο η νέα ΚΑΠ να έχει λιγότερους διαθέσιμους πόρους, όχι μόνο για την Ελλάδα, αλλά και για τις άλλες χώρες.

Σε αυτό το σημείο θα ήθελα να μας λέγατε, τι διάλογος έχει γίνει σε ευρωπαϊκό επίπεδο με ομολόγους σας, του Υπουργείου Αγροτικής Ανάπτυξης, για τις επιπτώσεις του BREXIT στην ΚΑΠ και επίσης, τι πρωτοβουλίες έχει πάρει η ελληνική κυβέρνηση σε συνεννόηση με άλλα κράτη για να εξασφαλιστούν επαρκείς πόροι και αν έχει πάρει κάποιες πρωτοβουλίες η κυβέρνηση.

Ειδικότερα, στο κομμάτι των αγροτικών αποζημιώσεων στο οποίο γνωρίζω ότι και ο Γενικός Γραμματέας έχει ιδιαίτερα ευαισθησία και το κοιτάζει και αυτός, θα ήθελα να ξέρω κατά πόσο αποτελεί προτεραιότητα της κυβέρνησης η περαιτέρω χρηματοδότηση και η επέκταση των μέτρων ενεργητικής προστασίας των αγροτικών προϊόντων. Άποψή μου είναι πως σημαντικότερο είναι να επιδοτούνται ακόμα και με 100% οι πιστοποιημένες ομάδες παραγωγών και οι αγρότες, ώστε να προστατεύσουν την παραγωγή τους, παρά να τους αποζημιώνει το κράτος. Άρα, υπάρχει κάποιος σχεδιασμός για επέκταση των μέτρων ενεργητικής προστασίας στην νέα ΚΑΠ;

Που βρίσκεται η απορρόφηση στο πρόγραμμα αγροτικής ανάπτυξης, αλλά και ειδικότερα, στο επιχειρησιακό πρόγραμμα αλιείας και θάλασσας, το οποίο στο πρώτο έτος διακυβέρνησης ΣΥΡΙΖΑ-ΑΝΕΛ, είχατε στείλει μηδενική έκθεση στην Ευρωπαϊκή Επιτροπή, άρα δεν είχε γίνει απολύτως τίποτα. Θα ήθελα να ήξερα τι έχει γίνει έκτοτε. Και τελευταίο ζήτημα κύριε Υπουργέ, αν και είστε αναρμόδιος για το συγκεκριμένο θέμα είχατε πει στη Νεμέα στη Γιορτή Κρασιού ότι μέχρι τον Δεκέμβριο του 2017 θα έχετε φροντίσει, ώστε να καταργηθεί ο ειδικός φόρος κατανάλωσης στο κρασί. Ο Δεκέμβριος του 2017 πέρασε στον προϋπολογισμό του 2018 έχετε εντάξει και τον ειδικό φόρο κατανάλωσης στο κρασί, συνεπώς, θα ήθελα να ξέρω γιατί δεν έγινε. Δεύτερον, πόσα χρήματα περιμένετε να εισπράξετε και πόσα εισπράξατε το περασμένο έτος. Και τρίτον, εάν είναι στη διάθεση της κυβέρνησης να συνεχιστεί αυτός ο φόρος ή να καταργηθεί, όπως έχετε υποσχεθεί.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Θεοφύλακτος.

ΙΩΑΝΝΗΣ ΘΕΟΦΥΛΑΚΤΟΣ: Να ευχαριστήσω και εγώ με τη σειρά μου τον Υπουργό και τον Γενικό Γραμματέα. Ήθελα, καταρχήν, να ρωτήσω, γιατί νομίζω ότι όλοι συμφωνούμε με το στόχο να διασφαλιστούν τα σημερινά επίπεδα χρηματοδότησης της ΚΑΠ. Ποιοι είναι οι σύμμαχοί μας στην Ε.Ε.; Ποιοι είναι μαζί μας και ποιοι εναντίον; Παραδοσιακά θυμάμαι από παλαιά ότι η Γερμανία πάντα ήταν επιφυλακτική, γιατί θεωρούσε ότι επιδοτεί τους Γάλλους αγρότες, ισχύουν αυτές οι σχηματοποιήσεις ακόμη; Είναι κάτι που θα περάσει πλειοψηφικά;

Ακόμη κάτι άλλο, νομίζω ότι είναι ευκαιρία να εστιάσουμε και να ενισχύσουμε περισσότερο τις δενδρώδεις καλλιέργειες. Νομίζω ότι και οι ίδιοι αισθάνονται αδικημένοι με την υφιστάμενη δομή της ΚΑΠ και εφόσον πάμε σε μια αναμόρφωση είναι μια ευκαιρία. Το γνωρίζετε καλά, στην περιοχή μας, στο νομό Κοζάνης, έχουμε ροδάκινα, έχουμε μήλα. Άλλη επεξεργασία έχει το δέντρο, διαφορετική έχουν οι εκτάσεις που περνάει το τρακτέρ και δεν θα χρειασθεί να κοπιάζει ο αγρότης ή ο συνεργάτης του.

Δύο στόχους που απομονώνω από την Επιτροπή και νομίζω ότι είναι σύμφωνο και το Υπουργείο και θα πρέπει να εστιάσουμε και σ' αυτούς, τους αναφέρω ως τίτλους, είναι η στόχευση στους πραγματικούς γεωργούς. Νομίζω ότι συμφωνούμε και η αναδιανομή προς όφελος γεωργικών εκμεταλλεύσεων μικρού και μεσαίου μεγέθους. Είμαστε σύμφωνοι σε αυτά και εκτιμώ ότι συνάδουν και με τα προτάγματα του ΣΥ.ΡΙΖ.Α. και της Αριστεράς. Κλείνοντας και συμφωνώντας με το συνάδελφό κ. Αραχωβίτη, εφόσον πάμε σε μια αναμόρφωση, να επιδιώξουμε τη λιγότερη γραφειοκρατία.

Ακόμη, ως νομικός το λέω, κύριε Υπουργέ, ότι πολλές φορές τα ηλεκτρονικά συστήματα επειδή αφορούν χιλιάδες κόσμου, πολλές φορές αδικούν. Αδικούν, προκειμένου να τους εξυπηρετήσουν όλους και να είναι μια ταχεία διαδικασία. Δεν υπάρχουν πολλά περιθώρια για ενστάσεις ή για ατομική εξέταση περίπτωσης που εάν την δούμε στην ουσία της, θα δούμε ότι έχουνε δίκιο. Θα πρέπει να κάνουμε τέτοιες δομές, καταργώντας όμως και τη γραφειοκρατία, συγχρόνως, να δώσουμε δίκαιο σε αυτούς που το έχουν και λόγω ενός μεγάλου ηλεκτρονικού συστήματος, σήμερα πιστεύω ότι δεν μπορούν να το βρουν. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ανδρέας Κατσανιώτης.

ΑΝΔΡΕΑΣ ΚΑΤΣΑΝΙΩΤΗΣ: Ευχαριστώ, κυρία Πρόεδρε, κύριε Υπουργέ, κύριε Γενικέ, τα περισσότερα έχουν ειπωθεί. Οπότε, επιγραμματικά, θα αναφέρω σε δύο με τρία πράγματα. Θα πω ότι το Brexit, εκτός από το πρόβλημα που θα φέρει στον ευρωπαϊκό προϋπολογισμό, θα φέρει και κάποιες αλλαγές σε θέματα ισορροπιών και αρχιτεκτονικής της νέας ΚΑΠ. Άρα, βλέπουμε ότι το οικονομικό κομμάτι, -θα πρέπει να δούμε και ευκαιρίες που ίσως μπορεί να έχουμε εμείς-, για δικό μας «κομμάτι», για διεκδίκηση συγκεκριμένων πραγμάτων. Το «κομμάτι» που το ανέφερε, πριν και ο κ. Αραχωβίτης και για μένα είναι το πιο σημαντικό, το οποίο θα πρέπει να δούμε και ήταν ένα από τα λάθη της ηγεσίας του Υπουργείου.

Αφορά τα καιρικά φαινόμενα. Αφορά τις καταστροφές και το πώς θα μπορέσουμε, πραγματικά, μέσα από τη νέα ΚΑΠ να βρούμε πόρους, έτσι ώστε ο ΕΛΓΑ να μπορεί να καλύπτει και να επεκτείνει ασφαλιστικές εισφορές. Υπήρχε, κ. Υπουργέ, στην ΚΑΠ που διαχειριστήκατε το 2014 – 2020, ένα ποσό γύρω στα 10 εκατομμύρια ευρώ, με πρόβλεψη να γίνει 200 εκατομμύρια, το οποίο θα έμπαινε σε αυτό το κομμάτι. Κύριε Υπουργέ, θα τα πείτε μετά, ξέρετε το σφάλειν ανθρώπινο, το επιμελείν σατανικό, είναι θεϊκό το να καταλαβαίνουμε το λάθος μας. Θα πρέπει να δούμε, εάν στη νέα ΚΑΠ μπορεί, πραγματικά, να βρούμε πόρους, διότι υπάρχουν χώρες που έχουν βρει.

Τα ακραία καιρικά φαινόμενα είναι έντονα, για μερικές ημέρες γλίτωσαν οι ελιές από την ξηρασία, στην περιοχή του συναδέλφου, άρα, αλλάζουν τα πράγματα, θα πρέπει να τα δούμε διαφορετικά, θα πρέπει να αναμορφωθεί και ο ΕΛΓΑ για να μπορέσει να πάρει και να γίνει εργαλείο πραγματικό για τους αγρότες. Τέλος, θα ήθελα να σας θυμίσω, κύριε Υπουργέ, γιατί βλέπω ότι ενίσταστε, πως η προηγούμενη Κυβέρνηση είχε εκχωρήσει το ένα τρίτο του προϋπολογισμού στις Περιφέρειες. Δεν μπορεί να πηγαίνετε σε κάθε περιφερειακό συνέδριο και να το παρουσιάζεται ως δικό σας έργο.

Αν θέλετε πραγματικά να δούμε, πώς τα πράγματα θα πάνε μπροστά, θα πρέπει να τα δούμε με σοβαρότητα όλοι μας. Η Κοινή Αγροτική Πολιτική και η νέα ΚΑΠ δεν είναι ένα κομμάτι που αφορά το Υπουργείο Αγροτικής Ανάπτυξης, αλλά είναι κορυφαίο εθνικό κομμάτι. Θα πρέπει έτσι να το δούμε, αν θέλουμε να έχουμε αύριο ως χώρα και όταν επιμένει ο καθένας στη δική του αλήθεια και θεωρεί ότι έχει για τρία χρόνια τα έχει κάνει όλα σωστά και ότι όλοι οι προηγούμενοι τα έχουν κάνει λάθος, δεν μπορούμε να πάμε μπροστά. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει και ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Κυρία Πρόεδρε δεν ήταν στη διάθεσή μου να ξεφύγω πέραν της συζήτησης για την ΚΑΠ, αλλά ειλικρινά, μετατρέπουν πάντα κάθε συνάντηση, που θέλουμε να συζητήσουμε ουσιαστικά θέματα, που αφορούν τον αγροτικό χώρο, πάντα σε επερώτηση σε κοινοβουλευτικό έλεγχο και είμαι υποχρεωμένος, εκ των πραγμάτων, να απαντήσω, αλλά σας λέω ότι η βασική στόχευση της σημερινής συζήτησης ήταν άλλη. Και τουλάχιστον, όπως φάνηκε, από τη συζήτηση, πλην αυτών που έχουν μια ιδεολογική προσέγγιση, αντίθετη με τη λειτουργία της Κοινής Αγροτικής Πολιτικής, δεν θα μπω τώρα σε λεπτομέρειες, οι υπόλοιποι κάπου είδαμε ότι πρέπει βάζοντας ορισμένες στοχεύσεις να τις υπηρετήσουμε, όσο γίνεται καλύτερα, αλλά επιτρέψτε μου, ιδιαίτερα αυτό, το να συνδέετε την λειτουργία του ΕΛΓΑ με τη σημερινή συζήτηση, όταν αλλεπάλληλες φορές έχει απαντηθεί ότι δεν μπορούσε να ενεργοποιηθεί το συγκεκριμένο μέτρο, αυτό που είπατε, κύριε Κατσανιώτη, για τα 100 εκατομμύρια του ΕΛΓΑ.

Το είπαμε μια, το είπαμε δύο. Θα σας απαντήσει και ο Γενικός Γραμματέας. Δεν υπήρχε ή για άλλα θέματα που βάζετε, δηλαδή το ότι εμείς εκχωρήσαμε το 37,4% του προγράμματος αγροτικής ανάπτυξης, μέσα στα πλαίσια της λογικής πολιτικής που έχουμε, η Αποκέντρωση μαζί με την Αυτοδιοίκηση, θα μας κατηγορήσετε κιόλας ή θα πείτε εσείς ότι είναι δικό σας; Εκείνο που βίωσε ο ελληνικός λαός, όσο αφορά το προηγούμενο πρόγραμμα «Μπαλτατζής» το ξέρετε και ξέρετε, ποιες ήταν οι επιπτώσεις. Άρα, λοιπόν, μη βάζετε θέματα, τα οποία για εμάς είναι κυρίαρχα για την εθνική μας πολιτική να τα σχολιάζετε αρνητικά.

ΑΝΔΡΕΑΣ ΚΑΤΣΑΝΙΩΤΗΣ: Το ένα τρίτο από αυτά τα χρήματα έχει διατεθεί.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Κύριε Μάριε Γεωργιάδη μιλήσατε για την επικουρικότητα και κάπου παρερμηνεύσατε, διότι και σε αυτό που σας δώσανε, λέμε ότι «ναι είμαστε υπέρ της επικουρικότητας, όμως εκφράζουμε τις επιφυλάξεις μας» να μην καθίσω τώρα να σας το διαβάζω.

Φαίνεται ότι δεν διαβάζετε το σύνολο του κειμένου και απομονώνετε φράσεις. Βεβαίως και η Ευρωπαϊκή Επιτροπή είναι μια γενικότερη προσέγγιση, όσον αφορά την επικουρικότητα. Από κει και πέρα και σε άλλα θέματα έχουν εκφράσει επιφυλάξεις και άλλα κράτη- μέλη σε μια λογική ότι πάμε σε μια συζήτηση. Άρα, λοιπόν, εάν η επικουρικότητα διορθωθεί προς την κατεύθυνση που θέλουμε εμείς, δεν θα είναι κάτι πολύ θετικό; Άρα, λοιπόν, γιατί; Ή ακούστηκε από πολλούς, ότι είναι 11 δις το BREXIT. Δεν υπάρχει τέτοιο νούμερο. Στο Συμβούλιο των Υπουργών που μπήκε το θέμα η απάντηση ήταν « από που και έως που έχει προκύψει ένα νούμερο, το οποίο το είπαν ένας, δύο και έχει γεμίσει όλη την Ευρώπη;». Δεν υπάρχει τέτοιο ζήτημα. Οπωσδήποτε υπάρχουν επιπτώσεις. Θα σας έλεγα, κάτω από το μισό των 11 δις που είπατε. Και επειδή ξαναβάζετε και εσείς το θέμα της επανεθνικοποίησης της Κοινής Αγροτικής Πολιτικής και το βάζουμε, όχι μόνο εμείς, αλλά και άλλα κράτη, υπάρχει ρητή δέσμευση του Επιτρόπου στο Συμβούλιο των Υπουργών ότι δεν υπάρχει περίπτωση ο ίδιος να συμφωνήσει προς αυτή την κατάσταση. ΄Αρα, λοιπόν, αυτό δεν είναι κάτι που το ζητάμε και κάτι, το οποίο το υπηρετούμε;

Κύριε Τζελέπη αναφέρατε την Αγροτική Τράπεζα. Να μην το βάζετε στο στόμα σας, διότι κάθε φορά που θα βάζετε αυτό στο στόμα σας μαζί με τον Πιστωτικό Φορέα του αγροτικού χώρου, αυτό που κάνατε να το ξέρετε, έχει δημιουργήσει τεράστια προβλήματα. Κάνουμε μεγάλες προσπάθειες μέσα από την κάρτα του αγρότη -η οποία σας πληροφορώ ότι έχει απήχηση στον αγροτικό χώρο, πάρα πολύς κόσμος, αυτή την ώρα, χρησιμοποιεί την κάρτα με βάση την ενίσχυση- θα επεκτείνουμε την κάρτα και στο «πρασίνισμα» στο 80%. Άρα, λοιπόν, προσπαθούμε με κάθε τρόπο, σε αυτές τις δύσκολες δημοσιονομικές συνθήκες να εξασφαλίσουμε ένα εργαλείο ρευστότητας για τον αγροτικό χώρο. Μπαίνω, όμως, κατευθείαν στο θέμα της ΚΑΠ.

Νομίζω ότι μπήκαν από τη δική μας πλευρά αυτά που έχουν προκύψει από αλλεπάλληλες συζητήσεις και βεβαίως, ως απάντηση, απέναντι σε αυτό που η Ευρωπαϊκή Επιτροπή την τελευταία Σύνοδο μας ζήτησε να απαντήσουμε, όπου, λοιπόν, νομίζω ότι η προσπάθεια σταθερότητας, όσον αφορά στη χρηματοδότηση της ΚΑΠ φαίνεται ότι σε επίπεδο Συμβουλίου Υπουργών Γεωργίας είναι μια άποψη, η οποία έχει το μεγάλο μέρος των συμμετεχόντων, ως θετική άποψη. Δεν μπορείτε να μου πείτε, εγώ να μεταφέρω, ως Υπουργός Γεωργίας στον Πρόεδρο της Κομισιόν και να πιέσω. Αντιλαμβάνεστε ότι αυτά τα πράγματα είναι διαδικασίες, οι οποίες μέσα στη Σύνοδο Κορυφής θα συζητηθούν, συζητιούνται, υπάρχουν και άλλοι παράμετροι. Οπωσδήποτε εμείς ως Συμβούλιο Υπουργών Γεωργίας και μαζί με τον Επίτροπο θα καταθέσουμε την πρότασή μας, όσο γίνεται να απαλύνουμε τις επιπτώσεις αυτές.

Δεν μπορώ να σας πω από τώρα τι θα πούμε εμείς και τι δεν θα πούμε. Νομίζω ότι είναι κάτι που θα στερούμουν σοβαρότητας, όταν ξέρετε ότι όλο αυτό το κομμάτι θα πάει ενιαίο, θα γίνει μια συζήτηση και εκεί αντιλαμβάνεστε ότι στο τι κερδίσαμε και στο τι χάσαμε κ.λπ., αυτό είναι ένα θέμα το οποίο θα το δούμε, όπως είναι πάρα πολύ θετικό, ότι αυτή την ώρα η άποψή μας να μην ληφθεί υπ' όψιν η ενίσχυση ανά στρέμμα για την Σύγκλιση, φαίνεται ότι έχει κερδίσει και άλλους, με τους οποίους βρισκόμαστε αυτή την ώρα. Μη νομίζετε ότι κάθε θέση που καταθέτουμε δεν την έχουμε συζητήσει και με τα άλλα τα κράτη ή ότι δεν έχουμε δημιουργήσει συμμαχίες. Βεβαίως και έχουμε, αλλά νομίζω ότι αυτή την ώρα δεν προέχει να εμφανιστούμε ομαδοποιημένοι. Προσπαθούμε και εμείς μέσα από αυτή τη διαδικασία να βγούμε κερδισμένοι.

Και βέβαια πρέπει να παραμείνει η σημερινή αρχιτεκτονική των δύο Πυλώνων των άμεσων ενισχύσεων, γιατί μπορούν πραγματικά να εστιαστούν και σε επιμέρους ιδιαιτερότητες, είπε η συνάδελφος η κυρία Θεοπεφτάτου για τις νησιωτικές περιοχές. Όντως στην πρότασή μας αναφέρεται μέσα για τις ορεινές, μειονεκτικές, νησιωτικές περιοχές. Πρέπει να τύχουν μιας ιδιαίτερης προσέγγισης.

Νομίζω πως δεν πρέπει να επεκταθώ περισσότερο, αλλά να δούμε, πώς μέσα στα πλαίσια της συζήτησης που κάναμε, αυτά που εμείς σας είπαμε αναλαμβάνοντας τη δέσμευση σε μια επόμενη φάση, καθώς θα έχουμε φάσεις στη διαδρομή, που θα υπάρχει κάτι διαφορετικό και πιο συγκεκριμένο να διαμορφώνεται, εδώ είμαστε να τα ξαναπούμε, γιατί πραγματικά προέχει αυτή την ώρα ένας χώρος, όπως είναι ο αγροτοδιατροφικός που φαίνεται, όσο και να επιχειρούμε να κάνουμε διάφορα σχόλια, ότι ο χώρος αυτός έχει τις προοπτικές. Βλέπετε, εκθέσεις από τη μια πλευρά, συνέδρια από εκεί, υπάρχει ένα τεράστιο ενδιαφέρον και τα νούμερα κύριε Τζελέπη δείχνουν ότι οδεύουμε το 2018 προς μηδενικό έλλειμμα στο εμπορικό ισοζύγιο αγροτικών προϊόντων. Αυτά είναι επιτυχίες του αγροτικού χώρου, πρέπει να τα πούμε, διότι δεν είναι δυνατόν αυτή την ώρα να έχουμε ένα χώρο, ο οποίος να έχει 1,8 δις εξαγωγές σε φρούτα και λαχανικά και αυτό να μην το ανακηρύσσουμε ως κυρίαρχο πάνω στον αγροτικό χώρο.

Άρα, λοιπόν, υπάρχουν οι προϋποθέσεις. Το ότι υπάρχουν προβλήματα, τα ξέρουμε και προσπαθούμε, όσο το δυνατόν να τα επιλύσουμε, μέσα σε συνθήκες, αγαπητέ συνάδελφε κύριε Μωραΐτη, για τις οποίες λέμε πάρα πολύ απλά ότι «έχουμε αυτούς τους πόρους της Κοινής Αγροτικής Πολιτικής» και πάντα όλες οι συζητήσεις, συναντήσεις που έχουμε με τους αγρότες, ολοκληρώνονται.

Υπάρχει το εξής ερώτημα. Πότε θα πληρωθούν αυτές οι ενισχύσεις, πότε θα πάρουμε τα άλλα τα χρήματα, διότι αυτά τα χρήματα εκ των πραγμάτων για τους αγρότες, ιδιαίτερα της Ευρώπης είναι απαραίτητα γιατί είναι αυτά που τους βοηθούν, μέσα σε ένα περιβάλλον πάρα πολύ δύσκολο και ανταγωνιστικό, να κρατηθούν όρθιοι, αλλά και ταυτόχρονα, έχουν ένα επίπεδο ζωής, διαβίωσης ανάλογο με τους υπόλοιπους πολίτες.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κασίμης.

ΧΑΡΑΛΑΜΠΟΣ ΚΑΣΙΜΗΣ (Γενικός Γραμματέας Αγροτικής Πολιτικής και Διαχείρισης Κοινοτικών Πόρων): Κατ’ αρχήν, η συζήτηση για την ΚΑΠ και τον προϋπολογισμό της ΚΑΠ, αλλά και τη νέα αρχιτεκτονική, προφανώς συνδέεται άρρηκτα με τη συζήτηση για το πολυετές δημοσιονομικό πλαίσιο και επομένως, η όποια αναφορά στον Brexit, οφείλεται αφενός γιατί επηρεάζει τον προϋπολογισμό της Ευρωπαϊκής Ένωσης και αφετέρου προστίθενται στο έλλειμμα του προϋπολογισμού και οι ανάγκες –και εδώ υπήρξε μια σύγχυση- που προκύπτουν για την ασφάλεια, το προσφυγικό κ.λπ.. Αυτό είναι το ένα θέμα.

Το δεύτερο, οι θέσεις της Κυβέρνησής μας είναι σαφέστατες σε μία σειρά από καίρια ζητήματα, όπως ο προϋπολογισμός, η διατήρηση της αρχιτεκτονικής της ΚΑΠ, 1ος, 2ος πυλώνας, το εθνικό στρατηγικό σχέδιο. Επισημαίνουμε με τον πιο σαφή τρόπο τα προβλήματα, τα οποία έχει αυτό το μοντέλο παράδοσης, όπως το αναφέρει η Ευρωπαϊκή Επιτροπή. Όλα αυτά έχουν αποτυπωθεί με μεγάλη σαφήνεια. Σχετικά με την επικουρικότητα. Δεν μπορεί να είναι κανείς αρνητικός στην επικουρικότητα και στην ευελιξία, αλλά επισημαίνεται σαφώς και προφανώς, δεν έχει η επικουρικότητα καμία άμεση σύνδεση με εθνική συγχρηματοδότηση της ΚΑΠ. Νομίζω πρόκειται για παρεξήγηση.

Εμείς επισημαίνουμε, λοιπόν, στο κείμενό μας όλες αυτές τις αδυναμίες και θεωρώ ότι η δουλειά που γίνεται, επειδή έχει ξεκινήσει, αγαπητοί συνάδελφοι, πολύ καιρό πριν, γιατί τέθηκε αυτό το ερώτημα, πώς προετοιμαζόμαστε- προετοιμαζόμαστε με τον εξής θεσμικό και επιστημονικό τρόπο. Πρώτον, έχουμε συγκροτήσει ομάδα παρακολούθησης της ΚΑΠ εδώ και ενάμισι - δύο χρόνια, για την υλοποίηση της ΚΑΠ και ταυτόχρονα, έχουμε συγκροτήσει δύο επιστημονικές ομάδες, οι οποίες υποστηρίζουν την προετοιμασία του Υπουργείου, μαζί με τα υπηρεσιακά στελέχη για τις θέσεις μας στη νέα προγραμματική περίοδο.

Έρχομαι τώρα σε δύο-τρία τελευταία που αφορούν στο πώς υλοποιούμε την πολιτική. Έχω ξαναμιλήσει με τον κ. Στύλιο και με άλλα στελέχη της Νέας Δημοκρατίας και ειλικρινά, εκπλήσσομαι από το γεγονός ότι δεν αναγνωρίζεται το αυτονόητο, δηλαδή, τα στοιχεία και τα δεδομένα. Έχω εδώ μπροστά μου, κύριε Στύλιο, την πορεία του προγράμματος αγροτικής ανάπτυξης. Θέλω να θυμίσω ότι το πρόγραμμα αγροτικής ανάπτυξης, όπως και το πρόγραμμα της αλιείας «έκλεισαν» επί κυβέρνησης ΣΥΡΙΖΑ.

Το μεν πρόγραμμα αγροτικής ανάπτυξης, το οποίο είναι τόσο μεγάλης σημασίας, επεστράφη με 450 παρατηρήσεις από την Ευρωπαϊκή Επιτροπή και διεσώθη από την Κυβέρνησή μας. Οι μεταφορές πόρων στη νέα προγραμματική περίοδο, προφανώς οφείλονται στο γεγονός ότι δεν απορροφήθηκαν στη διάρκεια της προηγούμενης προγραμματικής περιόδου και σας διαβάζω τα στοιχεία, σύμφωνα με την Έκθεση της Ευρωπαϊκής Επιτροπής του μηνός Ιανουαρίου, τώρα. Πώς δεν μας αφορά; Ετέθη ερώτημα.

Σύμφωνα με τα στοιχεία, η απορρόφηση της χώρας τους πόρους του προγράμματος αγροτικής ανάπτυξης είναι 2,5 μονάδες πάνω από τον ευρωπαϊκό κοινοτικό μέσο. Είμαστε στο 27,87% τα δύο πρώτα έτη. Επισημαίνω ότι το πρόγραμμα εγκρίθηκε ένα χρόνο μετά από όλα τα άλλα προγράμματα της Ευρωπαϊκής Ένωσης, με μέσο κοινοτικό όρο 25,52%.

Δεύτερον, –εδώ είναι τα στοιχεία και θα σας τα δώσω-, την περασμένη χρονιά ο ρυθμός απορρόφησης της χώρας μας ήταν δεύτερος μετά τη Γαλλία. Τρίτη παρατήρηση: Η ανταπόκριση στο Ν+3 δείχνει ότι και για το 2018 και για το 2019, η χώρα μας έχει ικανοποιήσει τις ανάγκες απορρόφησης σε ευρωπαϊκό επίπεδο. Επίσης, τα τελευταία χρόνια, πρέπει να σας πω, -2015, 2016, 2017-, η απορρόφηση ήταν η υψηλότερη από το 2007. Κάθε χρόνια ήταν και καλύτερη.

Τέλος, σε αυτό που αναφέρθηκε ο κ Δήμας, σε ό,τι αφορά την ενίσχυση των ομάδων παραγωγών και την ενεργητική προστασία, -το συνδέω και με αυτό που ανέφερε ο κ. Υπουργός νωρίτερα-, κοιτάξτε, έχουν απαντηθεί αυτά γιατί επανέρχεται διαρκώς αυτό το ζήτημα περί ασφάλισης και περί μέτρου, το οποίο θα εξασφάλιζε από 10 μέχρι 200 εκατομμύρια; Εδώ έχουμε το εξής. Όταν υποβλήθηκε το πρόγραμμα αγροτικής ανάπτυξης, η Ευρωπαϊκή Επιτροπή υποστήριξε ότι ειδικά για αυτό το μέτρο δεν υπήρχε η απαραίτητη μελέτη. Η απαραίτητη μελέτη, λοιπόν, η οποία παραλήφθηκε μήνες μετά, έδειξε τα εξής, σχετικά με την εφαρμογή: «Δεδομένης της έλλειψης αναλογιστικής μελέτης, καθίσταται μη ασφαλής ο προσδιορισμός επακριβούς τμήματος του ασφαλίστρου για καθεμία από τις κατηγορίες προαιρετικής ασφάλισης». Δεύτερον, «δεδομένης της έλλειψης πληροφοριακού υποβάθρου, δεν μπορούσε να στηθεί το ταμείο αλληλοβοήθειας» και τρίτον, η μελέτη διαπίστωσε «αδυναμία εφαρμογής μέσω του προγράμματος του εν λόγω υπομέτρου που αφορούσε το εργαλείο σταθεροποίησης εισοδήματος, λόγω μη ακριβούς προσδιορισμού του εισοδήματος του κάθε αγρότη, ο οποίος θα συμμετείχε, δεδομένου ότι θα έπρεπε να τηρούνται φορολογικά βιβλία κ.λπ.».

Εξ’ αυτού προκύπτει ότι δεν μπορούσε να υιοθετηθεί ένα τέτοιο μέτρο από την ίδια την Ευρωπαϊκή Επιτροπή. Δεν μπορούσε να εγκριθεί το πρόγραμμα, διότι δεν υπήρχαν όλα αυτά. Δεν μπορούσε στο πρόγραμμα να εγκριθεί αυτό το μέτρο για τους λόγους που σας ανέφερα, αλλά το επαναφέρετε. Δεν μπορούσε να θεραπευτεί, καθότι δεν είχαμε όλα αυτά τα στοιχεία, αλλά έπρεπε να εγκριθεί κάποια στιγμή το πρόγραμμα.

Τέλος, απευθύνομαι στον κ. Γεωργιάδη. Αναφερθήκατε ότι το κείμενο της ανακοίνωσης της Ευρωπαϊκής Επιτροπής δεν υπάρχει στα ελληνικά. Προφανώς υπάρχει. Είναι μεταφρασμένο στα ελληνικά. Δεύτερον, το οποίο θεωρώ ότι είναι σημαντικό και ενδιαφέρον, -το επισημάνατε-, αλλά δεν αφορά την Ελλάδα μόνο. Ποιοι συμμετείχαν στο ερωτηματολόγιο της Ευρωπαϊκής Επιτροπής; Το μικρότερο ποσοστό ήταν αγρότες. Ήταν όλοι οι άλλοι εμπλεκόμενοι φορείς, γύρω από τον αγροτικό τομέα, σε όλη την Ευρώπη και αυτή είναι μία ενδιαφέρουσα και ποιοτική παρατήρηση, σε ό,τι αφορά τη διαβούλευση. Δεν ήταν ελληνικό φαινόμενο αλλά πανευρωπαϊκό. Εάν διαβάσετε προσεκτικά, τα συμπεράσματα από την ανάλυση των ευρημάτων και νομίζω ότι καλό είναι να τα λάβουμε και εμείς αυτά υπόψη, κατά πόσο οι αγρότες συμμετέχουν πραγματικά στη διαβούλευση για τα καίρια ζητήματα της αγροτικής πολιτικής.

Τέλος, εμείς θα συνεχίσουμε αυτό το διάλογο και νομίζω ότι είναι εξαιρετικά σημαντικό ότι εδώ σήμερα συζητάμε. Είμαστε θα έλεγα στην πρώτη γραμμή της διαβούλευσης με τους εταίρους μας στην Ευρωπαϊκή Επιτροπή. Αυτή τη στιγμή, συμμετέχουμε σε όλες τις συσκέψεις και τέλος, θα συνεχίσουμε και στους επόμενους μήνες, τουλάχιστον μέχρι να φτάσουμε το Μάιο μήνα που θα έχουμε την απόφαση για το πολυετές δημοσιονομικό πλαίσιο που θα επηρεάσει και στο πώς θα δομηθεί τελικά ο προϋπολογισμός της Κοινής Αγροτικής Πολιτικής.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Και εμείς ευχαριστούμε.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Γκαρά Αναστασία, Δημαράς Γεώργιος, Θεοφύλακτος Ιωάννης, Ιγγλέζη Αικατερίνη, Καρακώστα Ευαγγελία (Εύη), Καφαντάρη Χαρούλα (Χαρά), Παπαδόπουλος Νικόλαος, Σέλτσας Κωνσταντίνος, Κωστοπαναγιώτου Ηλίας, Ριζούλης Ανδρέας, Δήμας Χρίστος, Κατσανιώτης Ανδρέας, Στύλιος Γεώργιος, Τζελέπης Μιχαήλ, Ζαρούλια Ελένη και Μωραΐτης Νικόλαος.

Τέλος και περί ώρα 16.20΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**